Zahid mahu KKD ambil tindakan terhadap isu berkaitan Telegram

PUTRAJAYA, 29 Mei- Timbalan Perdana Menteri, Datuk Seri Dr. Ahmad Zahid Hamidi mahu Kementerian Komunikasi dan Digital (KKD) mengambil tindakan segera terhadap penyedia perkhidmatan Telegram yang enggan bekerjasama mencari penyelesaian berhubung pelbagai aduan yang diterima.Beliau menegaskan, langkah susulan termasuk bertemu pihak Telegram perlu dilakukan dan disokong semua pengguna aplikasi tersebut."Biarpun kita mempunyai perjanjian atau protokol untuk melayani semua saluran media, perkara yang bukan sahaja soal perundangan tapi bahan yang terkandung dan tersebar dalamnya harus dikenakan pencegahan. Jika ada negara atau negeri dibawah tata kelola tertentu telah mengharamkan saluran tertentu umpamanya.Maka, saya berpendapat jika ia merosakkan masyarakat, hendaklah diambil tindakan segera. Biarpun aplikasi Telegram ini tidak sebanyak aplikasi lain, kesan negatif yang wujud daripada bahan-bahan dipergunakan itu cukup merosakkan.Apabila pengendali saluran tidak mahu bekerjasama dengan menteri atau pegawai KKD atau Suruhanjaya Komunikasi dan Multimedia (SKMM), saya rasa langkah susulan mesti dilakukan," kata Zahid kepada pemberita di Putrajaya semasa melancarkan Jerayawara Advokasi Antigangguan Seksual.Sebelum ini, Menteri KKD, Fahmi Fadzil berkata Telegram masih enggan memberi bekerjasama dengan kerajaan sejak Januari lalu.Semalam, Telegram memaklumkan enggan bekerjasama dengan KKD kerana aplikasi pemesejan itu tidak mahu mengambil bahagian dalam sebarang bentuk penapisan berkaitan politik.

Sementara itu, identiti sembilan individu dalam Lembaga Kemajuan Kelantan Selatan (KESEDAR) dipercayai telah disalah guna bagi tujuan penyelewengan melibatkan jumlah RM24.8 juta.Jelas Timbalan Perdana Menteri, Datuk Seri Dr Ahmad Zahid Hamidi perbuatan licik itu berlarutan dalam tempoh lapan tahun.Beliau menegaskan bahawa tidak akan berkompromi atas kesalahan tersebut."Sembilan individu dalam KESEDAR telah diguna identitinya oleh individu tidak bertanggungjawab untuk melakukan penyelewengan KESEDAR selama lapan tahun yang melibatkan jumlah hampir RM25 juta.Perbuatan ini satu perbuatan licik yang dilakukan oleh penolong akauntan berkenaan, kita akan ambil tindakan tegas dan saya tidak akan berkompromi," jelas Zahid.Tangkapan telah dilakukan, beliau turut mengarahkan ketua setiausaha kementerian mengambil tindakan perundangan segera.


KPDN beri jaminan, bekalan gula di pasaran mencukupi

KUALA LUMPUR, 29 Mei- Menteri Perdagangan Dalam Negeri dan Kos Sara Hidup, Datuk Seri Salahuddin Ayub menegaskan bahawa bekalan gula di pasaran adalah mencukupi.Jelasnya, rakyat tidak perlu bimbang meskipun pengeluaran gula putih bertapis jernih diteruskan.Kerajaan telah mengarahkan Malaysia Holdings Bhd (MSM) dan Central Sugars Refinery Sdn Bhd (CSR) untuk terus mengeluarkan gula putih bertapis sedia ada pada kuantiti semasa iaitu 42,000 tan metrik sebulan."Setakat hari yang keempat kita lancarkan, tidak ada sebarang aduan tentang kekurangan gula. Namun begitu, saya telahpun mengarahkan penguat kuasa untuk melanjutkan Ops Manis itu selama sebulan.Selain itu, kita juga menyatakan bahawa dua syarikat itu boleh mengeluarkan gula putih bertapis jernih, dijual dengan harga pasaran yang tidak menjejaskan bekalan dan harga gula yang bertapis halus dan kasar itu," kata Salahuddin kepada pemberita di ibu negara.

Beliau memaklumkan harga gula bertapis kasar kekal RM2.85 sen sekilogram dan harga gula bertapis halus tetap pada RM2.95 sen.Sebelum ini, keRajaan telah membenarkan dua syarikat pengeluar gula tempatan, MSM dan CSR untuk mengeluarkan gula putih bertapis jernih bagi menangani masalah kekurangan bekalan gula.


KPKT komited tangani projek sakit seluruh negara

KUALA LUMPUR, 29 Mei- Kementerian Pembangunan Kerajaan Tempatan (KPKT) terus komited tangani projek sakit di seluruh negara.

Pemantauan berterusan melalui pasukan Task Force Projek Perumahan Swasta dan Terbengkalai mendapati sebanyak 435 projek sakit dan 112 projek terbengkalai dilaporkan setakat 31 Mac 2023. Hal ini kerana, menurut Timbalan Menterinya, Akmal Nasrullah Mohd Nasir majoriti syarikat pembinaan masih dalam fasa pemulihan akibat Perintah Kawalan Pergerakkan (PKP). "Jadi, berdasarkan statistik yang kita ada sehingga bulan Mei, yang kita buat laporan tempoh hari adalah 435 projek sakit sementara, yang terbengkalai ada 112 projek,Usai mesyuarat, gambaran baru yang kami terima. Saya belum umumkan lagi statistik itu, mungkin ada berlaku peningkatan," kata Akmal kepada media di ibu negara.Dalam masa sama, beliau juga menyarankan pembeli yang terlibat dengan projek berkenaan untuk merujuk Jabatan Perumahan Negara (JPN) bagi tindakan selanjutnya. "Di peringkat pembeli pula, jika berlaku setelah tandatangan perjanjian jual beli (S&P) tetapi rumah tidak siap mengikut jadualnya maka bila mereka mengambil pinjaman maka akan ada implikasi kewangan. Jadi, untuk peringkat KPKT melalui Jabatan Perumahan Negara (JPN) sememangnya, kita cuba bantu permudahkan untuk mengesahkan projek itu sakit.Ini kerana bila ada pengesahan projek itu sakit, kita akan keluarkan surat, surat ini yang dibawa kepada pihak bank untuk diadakan rundingan antara peminjam dengan pihak bank," tambahnya.

Terdahulu, beliau mengadakan lawatan ke tapak Projek Residensi Hektar di Gombak yang terdiri daripada lima blok bangunan meliputi 2,400 unit rumah yang sepatutnya siap pada 18 Mac 2023 namun dianggarkan 80% siap manakala bagi projek kondominium Mulberi yang bermula pembinaanya bermula pada tahun 2013 dan sepatutnya siap pada tahun 2016 masih belum memperolehi Sijil Perakuan Siap dan Pematuhan (CCC).


Cuaca panas: Peruntukan tambahan RM300,000 bantu pesawah Kelantan - Mohamad Sabu

(Mohamad Sabu mengadakan tinjauan pam air di Kampung Kubang Telaga, Kelantan)

BACHOK, 29 Mei- Kementerian Pertanian dan Kerterjaminan Makanan (KPKM) mengumumkan peruntukan tambahan berjumlah RM300,000 untuk membina telaga tiub dan membekalkan pam kepada pesawah di Kelantan.Menterinya, Datuk Seri Mohamad Sabu berkata peruntukan itu diluluskan kepada Lembaga Kemajuan Pertanian Kemubu (KADA) bagi membantu pesawah yang menghadapi masalah pada musim kemarau."Sekiranya pam tersebut tidak mencukupi, KPKM akan mempertimbangkan untuk menambah lagi pam seperti yang telah dibekalkan," katanya kepada pemberita selepas mengadakan tinjauan pam air di Kampung Kubang Telaga, di sini.Mohamad berkata, sehingga kini, KADA menyediakan tiga pam khas iaitu di kawasan bendang Aur Duri (Kota Bharu Utara), Kampung Keling (Kota Bharu Selatan) dan Sungai Kemasin (Bachok) bagi membantu mengairi sawah petani."Usaha untuk menyediakan pam air terutama di musim kemarau ini dipergiatkan supaya petani dapat memulakan (tanaman padi) pada awal Jun untuk pembajakan semula," katanya Mengulas lanjut, Mohamad berkata, cuaca panas dan kemarau menyebabkan kawasan seliaan KADA berdepan masalah bekalan air selepas Rumah Pam Kemubu tidak dapat mengairi beberapa kawasan tanaman padi di Kota Bharu Selatan, Kota Bharu Utara, Pasir Puteh dan Bachok. KADA juga telah mengagihkan hampir 500 pam mudah alih kepada petani di seluruh kawasan KADA yang bimbang padi mereka akan musnah akibat kemarau.


KPDN teliti laksana stesen minyak tanpa subsidi di Kelantan dan Kedah

KUALA LUMPUR, 29 Mei- Kerajaan sedang mempertimbangkan pelaksanaan stesen minyak tanpa subsidi di Kelantan dan Kedah.Menurut Menteri Perdagangan Dalam Negeri dan Kos Sara Hidup, Datuk Seri Salahuddin Ayub, usaha itu penting bagi membantu kerajaan menangani masalah ketirisan minyak bersubsidi."Kita sedang menerima banyak permintaan untuk membuka stesen-stesen minyak tanpa subsidi khususnya di Kelantan dan ada juga di sempadan Perlis dan Kedah. Kita sedang teliti dan nampaknya daripada segi prestasi dua syarikat sedia ada itu, mereka menjalankan perniagaan dengan agak baik.Maka, kita sedang teliti semua prosedur termasuk pemasarannya menjaminkan pulangan dan sekiranya dia mematuhi itu, KPDN tidak ada masalah dan kita akan bantu untuk stesen-stesen minyak tanpa subsidi itu dibuka," kata Salahuddin kepada pemberita pada Majlis Pelancaran Menu Rahmah KFC dan Pizza Hut di ibu negara.Terdahulu, projek rintis pembekalan petrol RON 95 dan diesel tanpa subsidi dilaksanakan di Padang Besar, Perlis bagi membendung penyelewengan minyak bersubsidi di negeri-negeri bersempadan dengan negara asing.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayubditemui media di ibu negara)


Tubuh konsortium industri F&B, rancak program Payung Rahmah

KUALA LUMPUR, 29 Mei- Penubuhan konsortium pemain industri makanan dan minuman (F&B) di negara ini bakal dilaksana bagi merancakkan lagi program Payung Rahmah.Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata KPDN memerlukan sokongan pemain industri untuk meneruskan inisiatif tersebut.Jelasnya, 3,000 premis telah berdaftar secara rasmi bagi menjayakan program Menu Rahmah. "Saya telah mula fikirkan untuk menubuhkan sebuah konsortium dalam usaha kita menambah dan mempelbagai inisiatif yang lebih rahmah.Dengan penglibatan pemain industri dalam konsortium ini, Insya-Allah, beri kami masa tiga bulan untuk dapatkan suatu hasil dan hala tuju yang lebih baik untuk inisiatif rahmah ini," kata Salahuddin kepada pemberita selepas melancarkan Menu Rahmah KFC dan Pizza Hut di ibu negara.Menu Rahmah yang ditawarkan merupakan dua jenis hidangan KFC dan Pizza Hut pada harga RM5 di 1,227 rangkaian restoran berkenaan di seluruh negara.


Gangguan seksual, majikan disaran pasang CCTV HD - Ahmad Zahid

PUTRAJAYA, 29 Mei- Garis Panduan Pelaksanaan Program Advokasi Antigangguan Seksual (AAGS) dilancarkan ke arah penyediaan persekitaran kerja kondusif dan selamat.Timbalan Perdana Menteri, Datuk Seri Dr Ahmad Zahid Hamidi berkata, ia merangkumi dua pelan iaitu program advokasi bagi pencegahan gangguan seksual dan program advokasi bagi kesedaran gangguan seksual.Jelas beliau, pelaksanaannya perlu dipergiat khususnya di peringkat majikan termasuk pemasangan sistem kamera litar tertutup definisi tinggi (CCTV HD) yang boleh digunakan untuk pengecaman wajah, sekali gus sebagai bukti kukuh bagi sebarang pertuduhan yang dibuat."Gangguan seksual dilaporkan meningkat setiap tahun. Sebanyak 88% melibatkan mangsa wanita dan 12% mangsa lelaki."Pihak kementerian akan turun padang, bukan sahaja memberikan penjelasan tetapi mesti memperlihatkan keberhasilan kempen ini," katanya dalam sidang media selepas melancarkan Jerayawara Advokasi Antigangguan Seksual di sini.Hadir sama, Menteri Pembangunan Wanita, Keluarga dan Masyarakat, Datuk Seri Nancy Shukri.

Nancy Shukri berharap program advokasi itu memfokus kepada penggunaan garis panduan berkaitan antigangguan seksual di organisasi kerajaan serta swasta bagi menyediakan persekitaran yang selamat bukan hanya untuk wanita tetapi juga lelaki.

Beliau berkata, kementeriannya melalui Jabatan Pembangunan Wanita akan melaksanakan program itu di premis awam dan tempat kerja di peringkat komuniti sepanjang 2023 di seluruh negara

(Ahmad Zahid Hamidi (kanan) dan Nancy Shukri (kiri) melancarkan JerayawaraAdvokasi Antigangguan Seksual di Putrajaya)


Lelaki maut terkena renjatan elektrik di kilang lama

(Mangsa renjatan elektrik di Kampung Coldstream, Perak)

BIDOR, 29 Mei- Seorang lelaki maut dipercayai terkena renjatan elektrik di kawasan kilang lama yang tidak beroperasi di Kampung Coldstream di sini, pagi tadi.Ketua Polis Perak, Datuk Seri Mohd Yusri Hassan Basri dalam kenyataan berkata, lelaki berusia lingkungan 40-an itu ditemukan dalam keadaan tertiarap dan tidak sedarkan diri. Dalam kejadian itu, mangsa dipercayai cuba untuk memotong tembaga yang berada di dalam bilik kuasa berkenaan sebelum terkena renjatan elektrik. Mangsa disahkan maut di tempat kejadian dan dibawa ke Hospital Tapah untuk bedah siasat.Kes diklasifikasikan sebagai mati mengejuk mengejut (SDR).Semakan rekod mendapati mangsa mempunyai lapan rekod kesalahan jenayah termasuk jenayah narkotik.


MARITIM Perak berjaya rampas 50 unit bubu naga

KUALA KURAU, 29 Mei- Agensi Penguatkuasaan Maritim Malaysia (MARITIM) Perak merampas 50 unit bubu naga di kedudukan 5.9 batu nautika barat daya Kuala Gula Perak pada sekitar pukul 3.40 petang kelmarin. Pengarah Zon Maritim Kuala Kurau, Komander Maritim Mohd Najhan Azman Hamid berkata, semasa rondaan di perairan Kerian dan Larut Matang, pasukan bot peronda MARITIM telah mengesan pelampung berwarna putih yang disyaki penanda kepada bubu naga.Pemeriksaan lanjut ke atas pelampung itu menemukan sebanyak 50 unit bubu naga. Kesemua bubu naga yang dirampas dibawa ke Jeti Zon MARITIM Kuala Kurau untuk tindakan lanjut.Nilai anggaran rampasan berjumlah RM3,500 dan kes disiasat dibawah Seksyen 11 (3)(c) Akta Perikanan 1985 kerana menangkap ikan menggunakan kaedah yang tidak dibenarkan.Dalam kenyataan beliau, sejak bulan Mei sehingga kini, sebanyak 132 unit bubu naga dirampas Zon MARITIM Kuala Kurau dengan anggatan keseluruhan rampasan lebih RM9,000.


Kampung Budaya Terengganu bakal dinaik taraf Julai ini

KUALA TERENGGANU, 29 Mei- Kampung Budaya yang terletak di Perkarangan Muzim Negeri Kuala Terengganu akan melalui proses naik taraf bermula Julai ini.Kampung Budaya merupakan antara salah satu lokasi pelancongan ternama di negeri itu, akan diberi wajah baharu menerusi peruntukan bernilai RM5.05 juta.Pengarah Jabatan Pelancongan Terengganu, Fadli Yusof Zakaria berkata proses pembangunan dijangka akan siap pada Disember 2024.Apabila siap kelak akan memberi lebih keselesaan kepada pengunjung serta penganjuran pelbagai program yang telah dirangka.Ketika ini, lokasi berkenaan telah merekodkan lebih 150,000 pengunjung sejak dibuka September 2020. Tahun lalu, Kampung Budaya Terengganu telah berjaya merangkul dua anugerah iaitu Gold Award Best Cultural Attraction anjuran Malaysia Tourism Council serta Best Cultural Tourism Program anjuran Persatuan Agensi Pelancongan Malaysia."Perkara utamanya adalah dewan. Dewan terbuka dan dewan teater. Di samping itu, ada lampu limpah untuk pencahayaan di Kampung Budaya dan pembangunan tandas baharu.Kita juga akan buat landskap dan laluan pejalan kaki yang lebih tersusun mengikut tempat yang kita tentukanlah dan pembangunan landskap lebih kepada pertambahan gerai-gerai tempat rehat, tempat duduk wakaf untuk kegunaan pengunjung bersantai di sini," kata Fadli Yusof Zakaria kepada pemberita selepas menyampaikan hadiah kepada pemenang Pertandingan Media Sosial Sempena Program Pelita Raya Terengganu 2023.

(Pengarah Jabatan Pelancongan Terengganu, Fadli Yusof Zakaria)

Turut hadir, Pengurus Besar Kampung Budaya Terengganu, Ahmad Fathi Abd Ghani dan Timbalan Pengarah Jabatan Penyiaran Terengganu, Nor Hafizoh Idris.Program Peliter Raya yang merupakan acara tahunan telah berlangsung pada 14 sehingga 18 April lalu.Kategori Media Sosial dibuka bagi memberi peluang kepada pengunjung menunjukkan kreativiti mereka melalui gambar yang dimuat naik melalui pelantar media sosial Facebook dan Tik Tok.


Bekalan gula di Kedah pulih sepenuhnya mulai 1 Jun - KPDN

ALOR SETAR, 29 Mei- Bekalan gula di Kedah dijangka pulih sepenuhnya bermula 1 Jun ini. Pengarah Kementerian Perdagangan Dalam Negeri dan Kos Sara Hidup (KPDN) Kedah, Affendi Rajini Kanth berkata pengilang gula utama di negeri itu iaitu Central Sugars Refinery Sdn Bhd (CSR) telah memberi jaminan bahawa bekalan gula akan pulih dan stabil seperti sediakala awal bulan depan.  Jelas Affendi, isu kekurangan bekalan utama di negeri itu bukan disebabkan khabar angin, kononnya akan berlaku kenaikan harga gula di pasaran menyebabkan terdapat peruncit, peniaga atau pemborong tertentu menyorok bekalan tersebut. Sebaliknya, ia berlaku disebabkan kerja penambahbaikan yang dilakukan di kilang terbabit yang sepatutnya siap pada 17 Mei lalu, namun terpaksa dilanjutkan ekoran beberapa kekangan tertentu. Keadaan itu menyebabkan pengeluaran gula berkurangan daripada kebiasaan iaitu 400 tan metrik sehari kepada kira-kira 250 tan metrik sehari. Ia menyebabkan beberapa kawasan di negeri itu mengalami masalah kekurangan bekalan gula. "Yang penting sekali adalah berkenaan keberadaan bekalan gula di seluruh Kedah. Jadi, kita telah kenal pasti punca dan kita juga telah mencari jalan penyelesaian yang kita cuba untuk pastikan bahawa dalam masa terdekat ini bekalan gula, sekarang ini bekalan gula di Kedah stabil kecuali kawasan terpencil sahaja.Kita di pihak KPDN Kedah telah berusaha sedaya upaya untuk mengatasi setiap aduan yang diterima sehingga pegawai dan penguat kuasa saya pergi ke premis untuk pastikan bekalan gula sampai ke tempat-tempat yang diperlukan," kata Affendi kepada pemberita selepas mengadakan pertemuan dan perbincangan bersama pengilang, pemborong utama dan pemborong gula di Kedah di pejabat KPDN Kedah di Anak Bukit, Alor Setar, Kedah, pagi tadi.

(Pegawai KPDN memeriksa jualan dan bekalan gula di premis di sekitar Kedah)

14 daripada keseluruhan 20 pemborong di Kedah hadir pertemuan tersebut. Beliau turut mengulas lanjut tindakan segelintir peruncit dan peniaga yang mengehadkan pembelian gula, bahawa tindakan itu dibenarkan dalam usaha membolehkan orang ramai mendapatkan bekalan tersebut secara adil. Tambahnya, tiada peraturan atau syarat yang ditetapkan bahawa pengguna yang mahu membeli gula kasar perlu membeli gula putih bertapis jernih yang dijual pada harga yang lebih tinggi mengikut harga pasaran. "Kita pastikan bahawa setiap gula yang dijual adalah dijual pada RM2.85. Sekiranya terdapat peruncit atau pemborong yang melakukan catuan kerana untuk memastikan semua peruncit dapat bekalan gula serta semua pembeli dapat gula yang diperlukan selain mengelak pembelian panik, maka kita tak halang, dibenarkan tetapi jika ada syarat diletakkan beli gula kasar baru dapat gula putih bertapis jernih atau sebaliknya, ia tidak boleh," jelas Affendi.  Tindakan tegas akan diambil terhadap pihak yang didapati meletakkan syarat yang tidak mematuhi undang-undang.


JKDM perkenal teknologi e-seal, banteras penyeludupan

PUTRAJAYA, 29 Mei- Jabatan Kastam Diraja Malaysia (JKDM) akan memperkenal teknologi e-seal menggantikan sil timah dalam masa terdekat, bagi memantau pergerakan logistik kontena dan lori. Langkah itu bertujuan membendung aktiviti penyeludupan dan meningkatkan keselamatan kargo. Setakat ini, kastam sedang mengkaji dan menguji keberkesanan e-seal sebelum penggunaannya di seluruh negara. Timbalan Menteri Kewangan, Datuk Seri Ahmad Maslan optimis teknologi tempatan baharu itu juga akan meningkatkan 20 peratus hasil negara."Keupayaan e-seal kelihatan berkesan, kalau timah diguna berpuluh tahun siapa tahu dipotong dan disi dengan dadah...jadi teknologi terkini ini kita harap mengurangkan penyeludupan dan dapat menambah hasil," katanya.

Beliau berkata demikian pada sidang media Lawatan Kerja Rasmi di Ibu Pejabat Kastam, Putrajaya, di sini hari ini.Setakat ini, teknologi e-seal digunapakai di negara Afrika Timur meliputi Uganda, Kenya dan Burundi.

Rampas dadah bernilai RM81.39 jutaDalam pada itu, Ahmad Maslan berkata JKDM berjaya membuat rampasan dadah bernilai RM81.39 juta bagi tempoh lima bulan pertama tahun ini.Jenis rampasan dadah terbesar adalah Cannabis, sebanyak 1,307 kilogram dan Ecstasy berjumlah 1,071 kilogram. "Jabatan Kastam Diraja Malaysia tidak akan berkompromi berkaitan aktiviti penyeludupan di negara ini."Salah satu pemungut hasil negara, penguatkuasaan pintu masuk negara, kastam akan sentiasa menguatkuasakan undang-undang," tegasnya. Selain itu, kastam juga berjaya menumpaskan cubaan menyeludup barang bersubsidi meliputi diesel, minyak masak dan gula. Tahun lepas, nilai rampasan penyeludupan berjumlah lebih RM573,000.


40 PATI warga Indonesia ditahan di Perak

BAGAN DATUK, 29 Mei- Seramai 40 pendatang asing tanpa izin (PATI) warganegara Indonesia ditahan Polis Marin Perak semalam, pada jarak 1.1 batu nautika dari persisir Pantai Tanjung Beting Beras, di sini.Ketua Polis negeri, Datuk Seri Mohd Yusri Hassan Basri berkata, maklumat awal berhubung kejadian diterima pihaknya daripada orang awam sekitar pukul 10.00 pagi berkaitan kehadiran sebuah bot mencurigakan dengan muatan warganegara asing.Bertindak atas laporan, pihaknya bergegas ke lokasi kejadian dan berjaya mengesan bot terbabit di perairan negara.Menyedari kehadiran polis, pengemudi bot, 47, dan dua pembantunya masing-masing berusia 23 dan 24 tahun bertindak terjun ke laut untuk melarikan diri, namun berjaya ditangkap polis.Pemeriksaan ke atas bot menemukan 22 lelaki dewasa, 11 wanita dan empat kanak-kanak berusia lingkungan satu hingga 55 tahun yang dipercayai dalam perjalanan ke Tanjung Balai Indonesia sebelum tersadai akibat kerosakan enjin.Kesemua tangkapan dan rampasan dibawa ke Markas Operasi PPM Kampung Acheh untuk tindakan lanjut dan kes disiasat di bawah Seksyen 26A Akta Anti Pemerdagangan Orang dan Anti Penyeludupan Migran 2007 serta Seksyen 6(1)(c) Akta Imigresen 1959/63."Kejayaan ini adalah hasil kerjasama berterusan antara masyarakat dan agensi penguatkuasaan. Justeru, orang ramai diseru untuk terus menyalurkan maklumat berkaitan jenayah agar tindakan pembanterasan dapat dipertingkatkan bagi memastikan negeri Perak aman dan selamat," katanya dalam kenyataan hari ini.


Pandemik jejas keputusan SDKA, SMA Johor

(Mohd. Fared Mohd. Khalid pada Majlis Pengumuman Keputusan Peperiksaan Darjah Khas Agama danSekolah Menengah Agama di Kompleks Islam Iskandar, Johor Bahru)

JOHOR BAHRU, 29 Mei- Kerajaan Johor dan Jabatan Pendidikan Islam akan melakukan penilaian semula susulan kemerosotan prestasi keputusan Sekolah Darjah Khas Agama (SDKA) dan Sijil Menengah Agama (SMA) tahun 2022. Exco Hal Ehwal Agama Islam Negeri Johor, Mohd. Fared Mohd. Khalid berkata, perkara tersebut terpaksa diakui kerana pendidikan secara fizikal lebih baik berbanding dalam talian yang dijalankan ketika pandemik COVID-19.Beliau berkata, faktor kekurangan guru agama juga menjadi antara penyumbang terhadap kemerosotan tersebut. "Ini bukan alasan, tetapi itulah fakta yang berlaku dan pendidikan secara atas talian berbanding pendidikan fizikal pasti ada kekangan. Kita mengaku bahawa pendidikan formal secara fizikal adalah yang terbaik. Ini adalah kesan yang kita terpaksa akui berlaku."Insya-Allah hasil daripada keputusan yang kita nyatakan hari ini, kita memberi komitmen untuk melihat semula keadaan ini. Sekalipun ia berlaku dalam tempoh pandemik kita tidak boleh mengambil perkara ini dengan ringan," katanya kepada pemberita ketika mengumumkan keputusan peperiksaan SDKA di Pusat Islam Iskandar Johor, di sini. Keputusan SDKA dan SMA yang diumumkan hari ini menyaksikan seramai 79 pelajar menerima keputusan cemerlang dengan pencapaian tujuh agregat, berbanding seramai 135 orang tahun 2021.Pontian kekal menjadi daerah terbaik SDKA 2022 dengan peratus kelulusan sebanyak 76.75% dan Gred Purata Skor (GPS) 2.64 manakala sekolah cemerlang SDKA kali ini adalah Sekolah Agama Penjara Simpang Renggam dengan mencatat GPS 1.09.Shahizatul Arianie Shahrul dari Sekolah Agama Taman Sri Saujana Kota Tinggi yang memperoleh tujuh agregat iaitu 12A1 dalam 12 mata pelajaran, dinobatkan sebagai pelajar terbaik peperiksaan SDKA 2022.


Parti seks tidak akan berlaku di Johor - Exco

JOHOR BAHRU, 29 Mei- Jabatan Agama Islam Negeri Johor (JAINJ) akan memastikan pesta seks bebas yang dipromosikan menerusi Twitter minggu lalu, tidak akan dianjurkan di mana-mana lokasi di negeri itu walaupun berubah tarikh dan lokasinya.Exco Hal Ehwal Agama Islam negeri, Mohd. Fared Mohd. Khalid berkata, pihaknya akan bekerjasama dengan Polis Diraja Malaysia (PDRM) Johor bagi memastikan kegiatan tidak bermoral itu dapat dicegah dan diatasi."Tidak kira di mana ia berpindah atau berubah lokasi, kami akan pastikan ia tidak akan dilaksanakan."Jika dapat maklumat tentang perkara-perkara buruk seperti ini, segera lapor kepada pihak berkuasa atau kepada saya sendiri."Anda (identiti penganjur) telah diketahui, maka sembunyilah dekat mana sekali pun, kita akan tahu dan anda sedang diperhatikan. Terima kasih saya ucapkan kepada kehebatan PDRM yang dapat mengesan individu terbabit,” katanya di sini, hari ini.Terdahulu, parti tidak bermoral itu didakwa akan tetap berjalan seperti yang dirancang pada tarikh baharu dan lokasi yang dirahsiakan dengan peserta diberikan syarat tidak mengambil gambar atau sebarang video dalam parti tersebut.

Artikel berkaitan:Penganjur 'Gang Bang JB Party' diberi amaran batal parti seksParti seks beramai-ramai: JAINJ diminta siasat, ambil tindakan segera


Elak projek sakit, JKR tapis kontraktor bina fasiliti kesihatan

ALOR GAJAH, 29 Mei-Jabatan Kerja Raya, JKR, bakal melaksanakan tapisan kontraktor yang mahu terlibat dengan pembinaan fasiliti kesihatan bagi mengelak projek ‘sakit’.Timbalan Menteri Kerja Raya, Datuk Seri Abdul Rahman Mohamad mendedahkan, ketika ini terdapat 166 projek yang berkaitan dengan pembinaan fasiliti kesihatan.Namun 24 daripadanya mengalami kelewatan berikutan majoriti kontraktor tiada pengalaman dalam pembinaan kemudahan berkenaan."Ada ketikanya kita menggunakan kontraktor penyelamat semula untuk memastikan kelancaran kerja-kerja tersebut."Kita adakan kursus maknanya, kita memilih membuat tapisan dan kita tidak ada rasa bimbang atas perkara yang kita laksanakan", katanya kepada pemberita selepas Perasmian Kursus Kompetensi Kontraktor Kesihatan di sini.Hadir sama Timbalan Menteri Kesihatan, Lukanisma Awang Sauni.Mengulas lanjut, beliau berkata, pihaknya melaksanakan kursus kompetensi berkenaan agar kontraktor yang mahu terlibat dengan pembinaan fasiliti kesihatan mendapat pengetahuan sewajarnya sebelum terlibat dalam pembidaan tender projek berkaitan.

(Timbalan Menteri Kerja Raya, Datuk Seri Abdul Rahman Mohamad/FOTO RTM)


Teksi haram: JPJ Johor tahan 13 kenderaan

JOHOR BAHRU, 29 Mei-13 kenderaan ditahan Jabatan Pengangkutan Jalan (JPJ) Johor, di sini semalam, kerana menjalankan perkhidmatan teksi haram, membawa penumpang merentas sempadan antara Singapura – Malaysia.

Tindakan diambil menerusi operasi khas dijalankan di Kompleks Kastam, Imigresen dan Kuarantin (CIQ), Kompleks Sultan Abu Bakar, Gelang Patah. JPJ Johor dalam satu kenyataan berkata, kenderaan terlibat, menyalahgunakan Lesen Kenderaan Motor (LKM) mengikut Seksyen 23 ( 2 ) Akta Pengangkutan Jalan (APJ) 1987, dan akan didakwa di Mahkamah. Sabit kesalahan, boleh disaman maksimum RM10,000 penjara dua tahun atau kedua-duanya sekali. Operasi turut mengeluarkan 59 notis kepada 47 buah kenderaan atas pelbagai kesalahan jalan raya, seperti kesalahan lesen memandu, lesen kenderaan motor, dan teknikal. Tindakan tersebut diambil mengikut APJ 1987.


KTMB sedia empat tren tambahan sempena Aidiladha

KUALA LUMPUR, 29 Mei- Keretapi Tanah Melayu Berhad (KTMB) akan menyediakan empat perkhidmatan tambahan tren elektrik (ETS), bersempena sambutan Hari Raya Aidiladha.Tren berkenaan melibatkan dua laluan bagi KL Sentral ke Padang Besar dan sebaliknya serta dua laluan dari KL Sentral ke Butterworth dan sebaliknya.Kesemua tren tambahan itu akan beroperasi selama enam hari bermula 27 Jun hingga 2 Julai, melibatkan 24 perkhidmatan tambahan."Ini menjadikan jumlah keseluruhan perkhidmatan ETS yang akan beroperasi dalam tempoh tersebut adalah sebanyak 36 trip sehari, berbanding pada hari biasa iaitu 32 trip sehari," menurut KTMB dalam kenyataan hari ini.Penambahan tren ETS tersebut adalah bagi menampung permintaan tiket kereta api yang tinggi semasa musim perayaan serta dapat mengelakkan kesesakan trafik setiap kali pulang ke kampung halaman."Tren tambahan ini menawarkan sebanyak 1,260 tiket sehari menjadikan jumlah keseluruhan tiket sebanyak 7,560 yang ditawarkan termasuk koc kelas perniagaan," tambah kenyataan itu.Tiket tren tambahan tersebut akan mula dijual pada 1 Jun, pukul 10 pagi.Orang ramai disaran membuat pembelian tiket melalui aplikasi KTMB Mobile (KITS) dan boleh dimuat turun melalui Play Store, Appstore dan App Gallery atau membuat pembelian terus di laman sesawang rasmi KTMB.


Anwar ucap tahniah kepada Erdogan

(Recep Tayyip Erdogan ketika menyampaikan ucapan di hadapan ribuan penyokongnya/Foto AFP)

KUALA LUMPUR, 29 Mei- Perdana Menteri, Datuk Seri Anwar Ibrahim menyertai pemimpin dunia yang lain mengucapkan tahniah kepada Presiden Turki Recep Tayyip Erdogan yang telah memenangi pilihan raya penentu pada Ahad.Anwar dalam ucapan tahniahnya berkata Malaysia berharap dapat bekerjasama rapat dengan Turkiye untuk meningkatkan lagi hubungan dua hala sedia ada."Tahniah kepada Tuan Yang Terutama Presiden Erdogan kerana dipilih sebagai Presiden ke-13 Republik Turkiye dalam pilihan raya presiden baru-baru ini."Turkiye akan terus memainkan peranan membina sebagai pemain serantau dan global yang penting,” kata Anwar di akaun Twitternya.

(Perdana Menteri, Datuk Seri Anwar Ibrahim/Foto fail Bernama)

Pengerusi Majlis Pilihan Raya Turkiye, Ahmet Yener, mengumumkan Erdogan telah dipilih semula sebagai presiden dalam pilihan raya penentu yang diadakan pada Ahad, dengan mengatasi pencabarnya Kemal Kilicdaroglu.Menurut keputusan tidak rasmi, Erdogan memperoleh 52.14 peratus, manakala Kilicdaroglu mendapat 47.86 peratus undian. Pada pengundian pusingan pertama 14 Mei lalu, Erdogan memperoleh kelebihan hampir lima mata ke atas Kilicdaroglu tetapi gagal mencapai 50 peratus undian yang diperlukan untuk menang.-BERNAMA


TH, Mashariq meterai kontrak jamin mutu perkhidmatan di tanah suci

ARAB SAUDI, 29 Mei- Tabung Haji (TH) memeterai perjanjian kontrak tiga tahun dengan syarikat Mashariq, bagi memastikan mutu perkhidmatan semasa ibadah haji dapat ditingkatkan.Antara perkhidmatan yang menjadi keutamaan adalah ketika Masya’ir.Ia melibatkan keselesaan jemaah sama ada di Arafah atau Mina, khususnya kemudahan tandas, khemah dan pergerakan bas.Ketua Rombongan Haji Malaysia, Datuk Seri Syed Saleh Syed Abdul Rahman berkata perjanjian dengan syarikat yang dahulunya Muassasah Tawafa Asia Tenggara itu dibuat bagi mengurangkan kenaikan kos semasa musim Haji.Sekali gus menyaksikan kos operasi dalam tempoh 3 tahun bermula tahun ini dapat dikawal."Kita kena faham kos haji itu ada pelbagai elemen lain seperti hotel, penerbangan, sajian makanan dan bayaran wajib kepada kerajaan Arab Saudi seperti kenderaan, airport...ini sebahagian kos tersebut yang akan disampaikan syarikat Mashariq terutama apabila jemaah dibawa ke masyair di Arafah, Muzdalifah dan Mina," katanya.

(Ketua Rombongan Haji Malaysia, Datuk Seri Syed Saleh Syed Abdul Rahman)

Beliau sebelum itu hadir pada majlis Taa’ruf Rombongan Haji Malaysia dengan Syarikat Mashariq Holdings, di sini.Hadir sama, Pengerusi Syarikat berkenaan, Ustaz Adnan Hussen Mandora.Sebelum ini, kontrak TH bersama syarikat yang dilantik adalah secara tahunan.Kerjasama TH bersama syarikat dilantik bukan sahaja dapat menjimatkan kos terapi, juga memberi keselesaan jemaah khususnya semasa proses pra pelepasan imigresen di Arab Saudi.


Agong, Raja Permaisuri zahir ucapan Selamat Hari Wartawan Nasional

IPOH, 29 Mei- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan ucapan Selamat Hari Wartawan Nasional (HAWANA) bertemakan "Media Bebas, Tunjang Demokrasi".Turut menitipkan ucapan yang sama ialah Raja Permaisuri Agong, Tunku Azizah Aminah Maimunah Iskandariah.Ucapan tersebut dizahirkan menerusi satu poster yang dimuat naik menerusi laman Facebook dan Instagram rasmi Istana Negara hari ini.Tarikh 29 Mei diwartakan sebagai sambutan HAWANA sempena penerbitan edisi pertama akhbar Utusan Melayu pada 29 Mei 1939.

Sambutan HAWANA 2023 dianjur di Perak bermula Sabtu lepas hingga hari ini oleh Kementerian Komunikasi dan Digital dengan pelaksanaannya dikendalikan Pertubuhan Berita Nasional Malaysia (Bernama).Sambutan kali ini dirasmikan Perdana Menteri Datuk Seri Anwar Ibrahim semalam di Pusat Konvensyen Casuarina, di Ipoh. -BERNAMA


Kapal pengangkut ditahan, bersauh tanpa kebenaran

(Penemuan peluru meriam dipercayai dari zaman perang dunia kedua/Foto MARITIM Johor)

KOTA TINGGI, 29 Mei- Sebuah kapal pengangkut yang bersauh tanpa kebenaran di kedudukan 20.1 batu nautika Timur Tanjung Siang ditahan Agensi Penguatkuasaan Maritim Malaysia (MARITIM) Tanjung Sedili, tengah hari semalam.Kapal yang berdaftar di Fuzhou, China itu gagal mengemukakan kebenaran bersauh daripada Pengarah Laut Malaysia.Pengarah MARITIM Johor, Laksamana Pertama Maritim Nurul Hizam Zakaria memberitahu kapal berkenaan dikendalikan seorang lelaki warga tempatan bersama 31 kru lelaki termasuk nakhoda dari negara China dan Bangladesh.Pemeriksaan lanjut menjumpai peluru meriam, disyaki mempunyai kaitan dengan kes penemuan bom Unexploded Ordnance (UXO) di Tanjung Belungkor, 19 Mei lepas.MARITIM Johor akan bekerjasama dengan Polis Diraja Malaysia, Jabatan Laut dan Jabatan Warisan, bagi mengenalpasti peluru meriam itu yang dipercayai dari zaman perang dunia kedua.Kes disiasat mengikut Seksyen 491 B (1) (L) Ordinan Perkapalan Saudagar 1952.


Ops Rokok Awam : JKNJ keluarkan 4,106 kompaun

JOHOR BAHRU, 29 Mei- Sebanyak 4,106 notis melibatkan kompaun RM669,300 dikeluarkan Jabatan Kesihatan Negeri Johor, JKNJ menerusi Operasi mega Bersepadu Penguatkuasaan Peraturan-peraturan Kawalan hasil tembakau di seluruh Johor, setakat April.Jumlah itu meningkat 279 peratus berbanding tempoh sama tahun lalu iaitu, 1,082 notis.Pengarahnya, Dr Mohtar Pungut @Hj Ahmad berkata, ia melibatkan 3,320 notis kesalahan merokok di kawasan larangan merokok dan 213 notis untuk perokok bawah umur.206 notis pula bagi kesalahan gagal mempamerkan tanda larangan merokok manakala baki 110 bagi penjualan rokok dibawah harga minimum.Menerusi operasi semalam, 209 notis dengan kompaun bernilai lebih RM51,000 dikeluarkan hasil pemeriksaan di 426 premis seluruh negeri itu."Dalam operasi ini, kata menguatkuasakan Peraturan-peraturan kawalan tembakau. "Ini termasuk keperluan meletakkan tanda larangan merokok termasuk juga di premis jualan kepada bawah 18 tahun, katanya selepas meninjau Ops Rokok Awam di sini.Tindakan mahkamah boleh diambil kepada pesalah jika gagal membayar kompaun.


Fadillah tiba di Brussels, bawa misi kelapa sawit ke EU dan London

BRUSSELS, 29 Mei- Timbalan Perdana Menteri dan Menteri Perladangan dan Komoditi, Datuk Seri Fadillah Yusof selamat tiba di Brussel, Belgium pada pukul 5.30 pagi tadi waktu Malaysia.Beliau mengetuai delegasi Malaysia untuk mengadakan pertemuan dengan barisan kepimpinan tertinggi Kesatuan Eropah, EU bagi membincangkan pelaksanaan peraturan bebas penebangan hutan EUDR.Misi ini merupakan kerjasama antara kerajaan Malaysia dengan Indonesia bawah Majlis Negara-Negara Pengeluar Sawit CPOPC.EUDR telah diperkenalkan oleh EU pada November 2021 bagi mengehadkan penebangan hutan akibat penggunaan komoditi serta produk pertanian dari seluruh dunia.Misi ini juga akan turut menumpukan aspek cadangan undang-undang lain yang sedang dipertimbangkan oleh EU seperti Peraturan Buruh Paksa, Arahan Tuntutan Hijau dan Arahan Tenaga Boleh Diperbaharui II yang memerlukan perhatian pihak berkepentingan dalam industri minyak sawit.Ini merupakan lawatan pertama Datuk Seri Fadillah ke Eropah sejak dilantik sebagai timbalan perdana Menteri.Selepas Brussels, beliau akan ke London, United Kingdom bagi mengadakan lawatan rasmi selama empat hari bermula 1 Jun.Dalam rangka lawatan itu, beliau akan mengadakan pertemuan dengan beberapa Menteri yang berkaitan dengan sektor agrikomoditi selain menyampaikan ucaptama pada forum antarabangsa minyak sawit mampan ISPOF.


Kelulusan Rang Undang-Undang Anti Lompat Parti lebih penting- Ewon

PENAMPANG, 28 Mei- Kelulusan Rang Undang-undang Perlembagaan Negeri Sabah (Pindaan) 2023 berkaitan anti lompat parti adalah lebih penting bagi melarang wakil rakyat keluar parti selepas pilihan raya berbanding pemansuhan Perkara 6(7) Perlembagaan Negeri Sabah.Presiden Pertubuhan Kinabalu Progresif Bersatu (UPKO) Datuk Ewon Benedick yang juga Ahli Dewan Undangan Negeri (ADUN) Kadamaian berkata ini kerana proses pemilihan dan pelantikan Ketua Menteri masih boleh dilakukan mengikut Perkara 6(3) Perlembagaan Negeri Sabah.Tambahan pula, beliau berkata Perkara 6(7) Perlembagaan Negeri Sabah dilihat seperti tidak lagi relevan dan wajar dimansuhkan kerana di bawah perkara itu terdapat kelompangan bagi proses pemilihan Ketua Menteri.Sebagai contoh, katanya Perkara 6(7) itu tidak menjelaskan sama ada seseorang ketua parti layak untuk dilantik sebagai ketua menteri sekiranya kalah dalam pilihan raya walaupun partinya menang majoriti dalam pilihan raya berkenaan.“Pada pandangan saya, ia harus mengambil kira pertimbangan semasa pilihan raya ada pemenang yang jelas iaitu parti menang pilihan raya lebih daripada 50 peratus. Dalam keadaan seterusnya tidak ada parti atau gabungan parti yang menang lebih daripada separuh."Maka, apa yang dibentang dan diluluskan itu adalah menjadi panduan kepada TYT (Tuan Yang Terutama) untuk memilih Ketua Menteri (Sabah) berasaskan kepada ahli yang telah mendapat sokongan majoriti," katanya kepada pemberita .Perkara 6(7) merujuk sebuah parti politik yang memenangi kerusi majoriti pada pilihan raya, ketua parti itu merupakan seorang ADUN Sabah yang mempunyai kemungkinan mendapat kepercayaan majoriti ahli dewan.Khamis lepas, Dewan Undangan Negeri (DUN) Sabah meluluskan rang undang-undang berkenaan dengan sokongan 75 ADUN manakala empat ADUN tidak hadir pada bacaan ketiga selepas dibentangkan oleh Ketua Menteri Datuk Seri Hajiji Noor.Pada bacaan kedua, undi belah bahagi yang dilakukan untuk Fasal 2 rang undang-undang itu menyaksikan 61 ADUN bersetuju Perkara 6(7) digugurkan, 14 ADUN tidak bersetuju manakala empat ADUN tidak hadir.

(Presiden Pertubuhan Kinabalu Progresif Bersatu (UPKO) Datuk Ewon Benedick)

Ewon berkata ada keperluan untuk memperhalusi Perkara 6(7) supaya Yang Dipertua Negeri mendapat panduan lebih jelas dalam melantik Ketua Menteri selepas proses pilihan raya, dan pihaknya amat mengalu-alukan jawatankuasa khas bagi memperkasa lagi takrifan dalam perkara itu.Sementara itu, beliau berkata interpretasi pemilihan Ketua Menteri daripada parti minoriti dalam DUN adalah tidak mudah seperti digembar-gemburkan susulan pemansuhan Perkara 6(7) berkenaan."Parti yang memiliki jumlah wakil rakyat lebih ramai sentiasa akan menuntut partinya itu lebih layak untuk dilantik Ketua Menteri. Kita kena lihat dari sudut praktikal dan realiti, bukan andaian sahaja," katanya, menjelaskan setiap gabungan parti politik mempunyai formula sendiri dalam menentukan calon Ketua Menteri.- BERNAMA


MBI anjur program khatan percuma

BANGI, 28 Mei- Seramai 35 anak yatim dan kanak-kanak kurang bernasib baik diberi tajaan berkhatan secara percuma melalui program 'Sunathon'.Program anjuran Tanggungjawab Sosial Korporat Menteri Besar Selangor (MBI) itu antara lain bertujuan melatih doktor, penolong pegawai perubatan dan jururawat melakukan khatan dengan cara yang selamat.Ketua MBI, Ahmad Azri Zainal Nor berkata pengamal perubatan juga akan dilatih melakukan khatan menggunakan 4 teknik berbeza dengan selamat dan mengelakkan komplikasi utama."Kita juga tahu teknologi-teknologi terkini yang ada seperti kaedah laser, clamp...tadi ada solehring umpamanya dan ini semua kemajuan dalam bidang berkhatan ini, tidak lagi seperti zaman dahulu," katanya.

(Ketua MBI, Ahmad Azri Zainal Nor)

Beliau berkata demikian selepas merasmikan program Comprehensive Circumcision Workshop (CCW) 2023, di sini hari ini.Tambah Ahmad Azri, kumpulan pengamal perubatan turut akan diambil menjadi sebahagian daripada Persatuan Bantuan Perubatan Malaysia sukarelawan untuk kanak-kanak kurang bernasib baik di negeri Selangor.Selain itu, program merekrut sukarelawan Bantuan Perubatan Malaysia Program tahunan 'Sunathon' masyarakat di kawasan-kawasan yang memerlukan.


KKD akan teliti langkah bantu pengamal media

IPOH, 28 Mei- Kementerian Komunikasi dan Digital (KKD) akan meneliti beberapa langkah untuk membantu bekas pengamal media mendapatkan pekerjaan selain bantuan kewangan.Menurut menterinya, Fahmi Fadzil ia termasuk memanfaatkan ekonomi digital dalam meneruskan kelangsungan hidup mereka.Jelas beliau, kerajaan akan terus mendampingi bekas wartawan terutama mereka yang menghadapi masalah kesihatan dan kewangan."Pihak-pihak lain juga boleh turut sama turut memberi sumbangan dalam tabung tersebut dan akan teliti dengan penganjur HAWANA kementerian kewangan semoga beberapa perkara dapat memudahkan buat sumbangan sedemikian rupa," katanya di sini.Pada majlis kemuncak sambutan HAWANA 2023, Perdana Menteri mengumumkan peruntukan RM1 juta untuk Tabung Kasih@ HAWANA 2023.Sementara itu, penerima ditemui memuji usaha yang dilakukan oleh kerajaan bagi membantu komuniti media yang berdepan masalah kewangan.Menurut bekas wartawan Ou Sa Ha @ Ou Kok Meng, "bantuan tersebut sangat bagus kerana tidak melupakan wartawan veteran."Perkara itu juga merupakan berita gembira buat Harun Shafei, kerana "masih ramai bekas wartawan di luar sana yang memerlukan bantuan."

(Ou Sa Ha @ Ou Kok Meng)


Peruntukan RM12.901 juta, naik taraf klinik daif di Pahang

KUANTAN, 28 Mei- Sejumlah RM12.901 juta diperuntukkan Kementerian Kesihatan (KKM) bagi projek menaik taraf klinik berstatus daif di negeri Pahang.Menteri Kesihatan, Dr Zaliha Mustafa berkata 42 klinik telah dikenalpasti untuk dibaik pulih tahun ini, melibatkan semua daerah."Perolehan Alhamdulillah kita sudah selesai, jadi kita sedang tunggu kerja-kerja yang seterusnya."Proses insya-Allah kita akan mula membina…yang penting perolehanlah, jadi perolehan sudah dapat kerja-kerja lain mudahlah, insya-Allah," katanya.

(Menteri Kesihatan, Dr Zaliha Mustafa ketika bercakap kepada pemberita hari ini di Kuantan/Foto Bernama)

Beliau berkata demikian kepada pemberita selepas mengadakan lawatan kerja ke Klinik Kesihatan Bukit Goh, di sini hari ini. Klinik tersebut antara 42 klinik daif yang akan diberi fokus pembaikan terutama dari segi kemudahan infrastruktur, ekoran peningkatan kehadiran pesakit menerima rawatan.Dr Zaliha turut berkesempatan meninjau kemudahan dan fasiliti di klinik berkenaan selain menyantuni kakitangan kesihatan.


Penggubalan draf RUU Majlis Media dalam fasa akhir

IPOH, 28 Mei- Kementerian Komunikasi dan Digital (KKD) dalam fasa akhir menyiapkan draf Rang Undang-Undang (RUU) penubuhan Majlis Media.Menterinya, Fahmi Fadzil berkata ia dijangka dibentangkan di Parlimen menjelang selewat-lewatnya Mac tahun depan.Penggubalan RUU itu bukti komitmen dan sokongan kerajaan untuk meningkatkan kebebasan media selain membantu pengamal media depani cabaran semasa."Kita akan majukan draf tersebut kepada pejabat peguam negara untuk penelitian dan seterusnya diangkat ke mesyuarat jemaah menteri."Setelah diterima dan diluluskan oleh jemaah menteri maka dia akan dibentang di parlimen," katanya dalam sidang media selepas majlis perasmian Hari Wartawan Nasional (HAWANA) 2023 di sini.Perdana Menteri turut menyarankan Majlis Media untuk menguruskan edisi HAWANA seterusnya.


KKD beri tumpuan hak cipta hasil kerja pengamal media

IPOH, 28 Mei- Isu perlindungan hak cipta hasil kerja pengamal media, antara perkara diberi tumpuan Kementerian Komunikasi dan Digital (KKD) selain menjaga kebajikan golongan berkenaan.Menterinya, Fahmi Fadzil berkata banyak hasil kerja pengamal media digunakan sewenang-wenangnya, tanpa kebenaran termasuk kandungan di media sosial berikutan ledakan teknologi."Di peringkat organisasi media mengadakan satu perbincangan dan mungkin kata sepakat di mana sebagai satu united front rakan-rakan media dan kita jemput platform media sosial untuk mendengar mendapatkan pandangan dan mewujudkan satu saluran mengekang salah guna ip daripada rakan wartawan," katanya kepada pemberita ketika mengadakan lawatan ke Rumah Media Perak sempena Hari Wartawan Nasional 2023 di sini.Selain itu, perkembangan Rang Undang-Undang (RUU) bagi menuntut syarikat gergasi teknologi seperti Google dan META, untuk membayar kandungan berita kepada syarikat media tempatan.Fahmi memaklumkan beberapa siri perbincangan telah diadakan bersama organisasi media dan pihak kementerian."Dan kita telah bawa beberapa pandangan ini kepada Perdana Menteri. Bagaimanapun masih di peringkat awal kerana ada beberapa perkembangan di negara lain yang menampakkan sedikit cabaran."Tapi apa yang berlaku di negara lain tidak semestinya berlaku di malaysia kita ambil maklum dan insyaallah kita selesaikan dan suaikan dengan keperluan di Malaysia," katanya.Sebelum ini, Kanada memperkenalkan RUU Akta Berita Dalam Talian yang bertujuan membantu industri berita yang berdepan 'krisis' selepas beratus-ratus penerbitan berita ditutup dalam beberapa dekad kebelakangan ini.

(Fahmi Fadzil dan Teo Nie Ching)


Akta jamin keselamatan sosial pekerja e-hailing bakal diwujudkan

(Ahmad Zahid pada Majlis Penutupan Karnival Kerjaya MYFutureJobs dan Skim Keselamatan Sosial Suri Rumah (SKSSR) 2023 Negeri Perak)

BAGAN DATUK, 28 Mei- Akta bagi menjamin keselamatan sosial pekerja ekonomi gig termasuk sektor e-hailing bakal diwujudkan. Timbalan Perdana Menteri, Datuk Seri Dr Ahmad Zahid Hamidi menyatakan perbincangan mengenainya sudah diadakan bersama Menteri Sumber Manusia, V. Sivakumar.Bagaimanapun, perkara itu akan mengambil masa kerana melibatkan Jabatan Peguam Negara, input daripada beberapa pertubuhan bukan kerajaan (NGO) dan persatuan yang terlibat dengan industri e-hailing."Kita akan perincikan akta dan ini akan mengambil masa yang agak panjang kerana ia melibatkan penglibatan Jabatan Peguam Negara, kemudian beberapa NGO dan persatuan yang terlibat dengan industri e-hailing...yang asasnya penting jaminan masa depan mereka," katanya.

(Datuk Seri Dr Ahmad Zahid Hamidi)

Beliau berkata demikian pada sidang media selepas merasmikan Majlis Penutupan Karnival Kerjaya MYFutureJobs dan Skim Keselamatan Sosial Suri Rumah (SKSSR) 2023 Negeri Perak di Hutan Melintang, di sini hari ini.Ahmad Zahid diminta mengulas mengenai perancangan kerajaan mewujudkan akta berkenaan.Ini berdasarkan kepada ucapan perasmian yang menyatakan beliau telah meminta Sivakumar untuk merancang satu akta khas melibatkan pekerja e-hailing.


Bangunan lebih RM350 juta akan dijadikan kampus ketiga UiTM Kelantan

KOTA BHARU, 28 Mei - Universiti Teknologi MARA (UiTM) Cawangan Kelantan berhasrat mengambil alih sebuah bangunan kosong yang terletak di Lembah Sireh di sini bernilai lebih RM350 juta untuk dijadikan sebagai cawangan kampus ketiga universiti berkenaan.Rektor UiTM Cawangan Kelantan Prof Dr Abdol Samad Nawi berkata bangunan itu mampu memuatkan kira-kira 7,000 pelajar dan akan dilengkapi kemudahan asrama, dewan kuliah termasuk pusat beli-belah sekali gus dapat menjadi gedung ilmu di Kelantan."Kertas kerja untuk projek ini telah dihantar kepada Unit Perancang Ekonomi Negeri (UPEN) sebelum diproses kepada bahagian Rancangan Malaysia di Putrajaya."Sekiranya hasrat ini dapat dilaksanakan, kita akan mempunyai dua kampus cawangan di Kota Bharu dan saya harap ia dapat dilaksanakan secepat mungkin," katanya ketika ditemui pemberita di Ekspo Selangkah ke UiTM 2023 Cawangan Kelantan di Bazar Tok Guru di sini.Mengulas lanjut, Abdol Samad berkata dengan wujudnya cawangan kampus baharu itu nanti, ia dapat memberi fokus kepada pascasiswazah iaitu bagi pengajian sarjana dan doktor falsafah (PhD) selain menarik perhatian pelajar antarabangsa untuk mengikuti pengajian yang ditawarkan di Kelantan.

“Cawangan ini akan menfokuskan kepada pascasiswazah sama ada menerusi penyelidikan mahupun subjek. Kita juga berhasrat menarik pelajar antarabangsa termasuk dari Indonesia, Thailand dan China untuk melanjutkan pengajian di negeri ini," katanya.Beliau berkata, UiTM kampus Kota Bharu juga bakal menawarkan program baharu iaitu Sarjana Analitik Perniagaan di peringkat pascasiswazah bermula Oktober ini."Pogram berkenaan dihasilkan menerusi gabungan Fakulti Pengurusan dan Perniagaan dan Kolej Pengajian Pengkomputeran, Informatik dan Media yang ditawarkan secara sepenuh masa serta separuh masa."Pelajar yang tamat pengajian akan mendapat dua sijil iaitu Ijazah Sarjana dan Sijil Profesional daripada RapidMiner USA. Sasaran program sarjana ini terbuka kepada semua bidang bagi menghasilkan individu yang dapat menguruskan organisasi dengan ilmu analitik perniagaan selaras Revolusi Industri 4.0,” katanya. - BERNAMA


KPT perlu tahu unjuran keperluan guru

KOTA TINGGI, 28 Mei- Kerjasama rapat Kementerian Pendidikan Tinggi (KPT) bersama Kementerian Pendidikan (KPM), berupaya mengatasi isu lambakan graduan bidang perguruan.Menteri Pendidikan Tinggi, Datuk Seri Mohamed Khaled Nordin berkata, ia juga penting bagi KPT untuk mengetahui unjuran keperluan guru yang hanya boleh diberikan KPM.Dalam masa sama, Universiti Pendidikan Sultan Idris juga dimaklumkan agar institusi itu menumpukan kepada pengeluaran guru bagi bidang Pendidikan Teknikal dan Latihan Vokasional, TVET."Soal kita sekarang ialah mungkin dengan ramai yang ambil kursus perguruan. Kita perlu lihat bahawa perguruan ini bukan sahaja dibekalkan kepada sekolah kerajaan, dia boleh juga sekolah swasta, dia boleh juga menjadi guru di luar negara, dan sebagainya," katanya selepas Program Semarak Komuniti Kota Tinggi bersama Universiti Malaysia Terengganu (UMT) di Sekolah Kebangsaan Sedili Besar di sini.


Kesalahan berkaitan merokok libatkan kompaun lebih RM1.5 juta

KUALA LUMPUR, 28 Mei- Jabatan Kesihatan Pahang mengeluarkan 6,750 notis kompaun bernilai lebih RM1.5 juta, bagi pelbagai kesalahan berkaitan merokok dalam operasi yang dijalankan sejak awal Januari hingga hari ini, di seluruh negeri itu. Menerusi kenyataan Pengarahnya, Datuk Dr Nor Azimi Yunus berkata, "dalam operasi pada 26 dan 27 Mei di Kuantan, Temerloh dan Bentong sahaja pihaknya telah mengeluarkan 495 notis kompaun mengikut Peraturan-Peraturan Kawalan Hasil Tembakau (PPKHT) 2004 bernilai RM112,350.00."Kompaun dikeluarkan atas pelbagai kesalahan merokok di kawasan larangan merokok dan kegagalan pemilik premis memastikan tiada individu merokok.


Tampung permintaan domestik, Kedah perluas penanaman Harumanis D’Aman

JERLUN, 28 Mei- Kementerian Pertanian dan Keterjaminan Makanan (KPKM) mahu aktiviti penanaman mangga Harumanis D’Aman di Kedah diperbanyakkan bagi menampung permintaan domestik dan memasuki pasaran antarabangsa.Menterinya, Datuk Seri Mohamad Sabu berkata ketika ini keluasan mangga harumanis di Kedah sahaja adalah sekitar 58.0476 hektar iaitu bersamaan 13,261 pokok."Harumanis ditanam di tujuh daerah negeri itu iaitu Kubang Pasu, Kota Setar, Pendang, Yan, Padang Terap, Pokok Sena dan Baling."Harumanis D’Aman kini telah memasuki pasaran seluruh Semenanjung Malaysia serta Sabah dan Sarawak."Lembaga Pemasaran Pertanian Persekutuan (FAMA) akan mengadakan karnival jualan mangga Harumanis D’Aman di kawasan strategik di sekitar Lembah Klang bagi meluaskan lagi pasaran komoditi tersebut pada masa akan datang, " katanya kepada pemberita di sini.

(Harumanis D’Aman kini telah memasuki pasaran seluruh Semenanjung Malaysia serta Sabah dan Sarawak)


Subjek keusahawanan perlu diperkenalkan bermula di sekolah menengah

SELANGOR, 28 Mei- Subjek keusahawanan perlu diperkenalkan bermula di peringkat sekolah menengah bagi memberi pendedahan awal kepada pelajar agar negara dapat melahirkan lebih ramai usahawan pada masa depan. Timbalan Menteri Kewangan, Datuk Seri Ahmad Maslan memaklumkan, berdasarkan statistik sedia ada, hanya 40 peratus daripada 500,000 pelajar lepasan Sijil Pelajaran Malaysia (SPM) melanjutkan pengajian ke Tingkatan Enam, institusi pengajian tinggi (IPT) awam dan swasta serta Pendidikan Teknikal dan Latihan Vokasional (TVET).Justeru, menerusi pembiayaan yang disediakan mencecah RM40 bilion Dana Perusahaan Mikro, Kecil dan Sederhana, (PMKS) tahun ini, diyakini dapat melahirkan lebih ramai usahawan terutamanya golongan belia. "Kemudahan pinjaman dan jaminan pembiayaan dana PMKS iaitu perusahaan kecil sederhana merangkumi pinjaman langsung, pembiayaan alternatif dan jaminan pembiayaan RM40 bilion," katanya selepas merasmikan Majlis Perhimpunan Agung Tahunan Gerakan Belia 4B Malaysia kali ke 42 dan 43 di Bandar Saujana Putra di sini.Beliau turut mengumumkan peruntukan daripada Kementerian Kewangan sebanyak RM150,000 ringgit kepada Gerakan Belia 4B Malaysia bagi menjalankan program berkaitan keusahawanan. Dana PMKS ini juga telah dibuka untuk permohonan mulai bulan ini.


Ipoh bakal laksana tiada beg plastik setiap Sabtu

IPOH, 28 Mei- Majlis Bandaraya Ipoh (MBI) bakal melaksanakan Kempen Tanpa Beg Plastik dan mengenakan caj penggunaan 20 sen pada Sabtu setiap minggu bermula 1 Jun ini.Datuk Bandar Ipoh, Datuk Rumaizi Baharin menerusi kenyataan berkata, "keputusan pelaksanaan kempen itu bertujuan mengurangkan penggunaan beg plastik sekali guna dalam kalangan warga Ipoh khasnya dan masyarakat Perak amnya demi menjamin kelestarian alam sekitar."1,378 premis terlibat dalam program berkenaan, dan kutipan caj beg plastik itu akan dilaksanakan melalui pengeluaran syarat-syarat tambahan dalam lesen atau permit perniagaan. Kutipan caj 20 sen yang dikenakan akan diserahkan kepada MBI untuk digunakan bagi melaksanakan program-program kelestarian alam sekitar, pameran taklimat kepada pelajar sekolah dan masyarakat selain kempen kitar semula.


HBN penghargaan kepada belia

PORT DICKSON, 28 Mei- Sambutan Hari Belia Negara 2023 (HBN 2023) Peringkat Kebangsaan yang diadakan di Port Dickson, merupakan tanda penghargaan tertinggi kerajaan atas sumbangan belia kepada pembangunan negara. Acara seumpama itu, dapat menyatukan golongan belia tanpa mengira kaum, ataupun bangsa. Pelbagai reruai pameran dan produk industri kecil dan sederhana (IKS) yang turut serta pada HBN kali ini.Dalam usaha memperkasa belia, 13 pecahan komuniti dilaksana pada karnival itu dan menyasarkan penyertaan seramai 25,000 orang.Ketua Penerangan Majlis Belia Malaysia, Mohamad Fazril Mohd Saleh berkata, program itu juga dapat membantu memupuk belia dalam membincangkan isu yang dihadapi pasca COVID-19."Kita memikirkan belia adalah aset bagi negara ini. Dalam masa yang sama, kita berdepan dengan pelbagai isu, khasnya pasca COVID-19. "Ini merupakan satu acara signifikan yang akan dapat membantu kita bersama memikirkan kaedah dan cara untuk kita kembali bangkit setelah menghadapi pelbagai pemasalahan seperti isu kesihatan, ekonomi, dan belia antara golongan yang paling terjejas," katanya kepada pemberita ketika ditemui di Sambutan Hari Belia Negara Peringkat Kebangsaan, di sini.Perdana Menteri, Datuk Seri Anwar Ibrahim merasmikan Karnival HBN 2023.Kira-kira 25,000 pengunjung dianggarkan hadir pada sambutan kali ini dan pelbagai acara seperti, BMX dan Tamiya, turut disertakan.


LIMA diharap terus bawa kejayaan kepada Malaysia - PM

KUALA LUMPUR, 28 Mei- Pameran Maritim dan Aeroangkasa Antarabangsa Langkawi (LIMA‘23) diharap akan terus membawa kejayaan kepada Malaysia dalam penganjuran akan datang. Menerusi catatan di laman Facebook, Perdana Menteri, Datuk Seri Anwar Ibrahim berharap acara dwitahunan itu kekal membawa pulangan berganda meliputi sektor ekonomi, perdagagan, pertahanan dan keselamatan. "Semestinya besar harapan agar LIMA '23 akan mengukuhkan lagi kedudukan Malaysia sebagai hab serantau bagi industri aeroangkasa dan maritim sekali gus merealisasikan Rangka Tindakan Industri Aeroangkasa Malaysia (MAIB) dan Pelan Induk Perkapalan Malaysia," katanya.LIMA ‘23 yang merupakan edisi ke-16 bertemakan 'Titik Perhubungan Perdagangan Maritim dan Aeroangkasa Asia' bermula Selasa lepas berakhir semalam. LIMA edisi seterusnya dijangka berlangsung pada Mei 2025.


Kemalangan maut di Jalan Sri Perani-Lok Heng, Kota Tinggi

KOTA TINGGI, 28 Mei - Seorang ibu, 64 tahun maut dalam kemalangan jalan raya di Jalan Sri Perani-Lok Heng, Kota Tinggi, Johor pukul 7:15 malam semalam.Ketua Polis Daerah Kota Tinggi, Superintendan Hussin Zamora memaklumkan, anak lelaki mangsa,27 yang memandu kereta terlibat nahas terselamat dan hanya cedera ringan di bahagian siku.Siasatan awal mendapati kemalangan berlaku, selepas kereta berkenaan hilang kawalan, dan terjatuh ke bahu jalan, mengakibatkan kereta terbabas ke kanan jalan lalu memasuki longkang.Mangsa yang tersepit di tempat duduk penumpang hadapan, meninggal dunia di lokasi kejadian akibat cedera parah.

Kes disiasat mengikut Seksyen 41 (1) Akta Pengangkutan Jalan 1987.


Penyatuan, kebersamaan pupuk semangat perpaduan

KANGAR, 28 Mei- Penyatuan serta kebersamaan dalam kalangan rakyat Perlis berupaya memupuk semangat perpaduan.

Pemangku Raja Perlis, Tuanku Syed Faizuddin Putra Jamalullail bertitah rakyat negeri itu, perlu ada jati diri, kasih sayang, juga hormat menghormati termasuk meraikan perbezaan pandangan.

(Pemangku Raja Perlis, Tuanku Syed Faizuddin Putra Jamalullail)

"Usaha untuk memperkasakan perpaduan melalui pembangunan negara bangsa perlu dilaksanakan seawal usia kanak-kanak. "Kita sebagai rakyat bermentaliti kelas pertama dalam segala tindakan yang cintakan keharmonian seharusnya memperkasakan usaha bersama untuk memastikan malaysia kekal sebagai sebuah negara yang kukuh teras perpaduannya untuk generasi masa kini, tetapi demi masa depan kelak", titah baginda.                  Baginda bertitah ketika merasmikan Majlis Perasmian Penutup Sambutan Minggu Perpaduan Peringkat Negeri Perlis Sempena Sambutan Ulang Tahun Keputeraan Ke-80 Duli Yang Maha Mulia Tuanku Raja Perlis. Program anjuran Jabatan Perpaduan Negara dan Integrasi Nasional Negeri Perlis melibatkan pelbagai aktiviti termasuklah Jualan Rahmah, pameran pelbagai agensi kerajaan, kenduri rakyat dan pelbagai pertandingan.


KKD ambil perhatian isu perlindungan hak cipta pengamal media

IPOH, 28 Mei- Kementerian Komunikasi dan Digital (KKD) akan mencari jalan penyelesaian bagi mengatasi isu salah guna hak cipta karya terbitan media oleh pihak tidak bertanggungjawab.Menterinya, Fahmi Fadzil berkata perbincangan mengenainya turut akan dilakukan bersama penyedia platform media sosial."Di peringkat organisasi media mengadakan satu perbincangan dan mungkin kata sepakat antara rakan-rakan media. Kita juga menjemput wakil platform media sosial untuk mendengar dan mendapatkan pandangan serta mewujudkan satu saluran mengekang salah guna IP daripada rakan wartawan.Sementara itu, mengulas mengenai perkembangan pelaksanaan rang undang-undang menuntut gergasi teknologi seperti Google dan META membayar kandungan berita kepada syarikat media tempatan.Fahmi berkata beberapa siri perbincangan telah diadakan bersama organisasi media dan pihak kementerian untuk mendapat pandangan umum mengenai perkara tersebut. "Kita telah bawa beberapa pandangan ini kepada perdana menteri. Bagaimanapun masih di peringkat awal kerana terdapat beberapa perkembangan di negara lain yang menampakkan sedikit tentangan dan cabaran tapi apa yang berlaku di negara lain tidak semestinya berlaku di Malaysia. Kita ambil maklum dan akan selesaikannya mengikut keperluan di Malaysia," katanya kepada pemberita di sini.Sebelum ini, Kanada memperkenalkan Rang Undang-Undang (RUU) Akta Berita Dalam Talian yang bertujuan membantu industri berita yang berdepan 'krisis' selepas beratus-ratus penerbitan berita ditutup dalam beberapa dekad kebelakangan ini.


GEGARUN dapat sambutan menggalakkan, lebih 1,000 penyertaan

KUALA LUMPUR, 28 Mei- Program Generational Endgame Advocacy Roadshow Run (GEGARUN) bersempena Hari Tanpa Tembakau Sedunia mendapat sambutan menggalakkan apabila disertai lebih 1,000 orang.Timbalan Pengarah Kementerian Kesihatan Malaysia (KKM), Datuk Dr Norhayati Rusli berkata program ini perlu diteruskan agar semua aktiviti kesihatan dapat dilaksanakan demi kesejahteraan rakyat."Komitmen dan sokongan semua pihak penting dalam memastikan aktiviti anjuran KKM berjalan lancar."KKM berharap rakyat Malaysia berada dalam keadaan sihat sejahtera serta bebas rokok," katanya kepada pemberita di sini.Acara larian itu anjuran Pertubuhan Wanita Malaysia untuk Kawalan Tembakau (MyWatch) dengan kerjasama pelbagai agensi.Ia merupakan usaha mempromosi hasrat KKM dalam membentangkan Rang Undang-Undang (RUU) Kawalan Produk merokok serta peruntukan Generasi Penamat Rokok (GEG).

(Komitmen dan sokongan semua pihak penting dalam memastikan aktiviti dianjurkan KKM berjalan lancar)


HAWANA 2023: Malaysia perlukan media yang bebas, berani bersuara

IPOH, 28 Mei- Malaysia bukan sahaja memerlukan media yang benar-benar bebas, tetapi juga perlu berani melaporkan sebarang berita tanpa rasa bimbang atau berat sebelah.Menteri Komunikasi dan Digital, Fahmi Fadzil berkata media sedemikian diperlukan dalam memastikan suara semua pihak dapat didengar dan diberi perhatian."Malaysia ditempatkan di kedudukan ke-73 dalam 'Index World Press Freedom 2023' yang dikeluarkan pertubuhan 'Reporters Without Borders', kedudukan tertinggi yang belum pernah dicapai Malaysia pada tahun-tahun sebelum ini dan ia tidak seharusnya dipandang enteng, kerana masih terdapat banyak usaha yang perlu dilaksanakan.“Jadi saya harap dalam tempoh beberapa hari ini, rakan-rakan media dapat duduk berbincang, menambah buah fikiran yang bukan sahaja akan dapat meluaskan pandangan kita, tapi juga akan mencari ikhtiar mengenai apa yang perlu kita lakukan demi masa depan industri ini," katanya ketika perasmian Forum Media Hari Wartawan Nasional (HAWANA) 2023 di Ipoh.Forum itu dianjurakan bersama Pertubuhan Berita Nasional Malaysia (BERNAMA) dan Institut Penyiaran dan Penerangan Tun Abdul Razak (IPPTAR).


Fahmi rasmi Forum Media HAWANA 2023

IPOH, 28 Mei- Menteri Komunikasi dan Digital (KKD), Fahmi Fadzil merasmikan Forum Media sempena Hari Wartawan Nasional (HAWANA) 2023 di Hotel Casuarina Meru di sini.Turut hadir, Timbalan Menteri KKD, Teo Nie Ching.Forum Media menyaksikan penyertaan lebih 100 pengamal media termasuk wakil agensi berita, media cetak, media elektronik, portal online, termasuk kelab dan persatuan media. Antara ahli panel terlibat, Ketua Pengarah Penyiaran Suhaimi Sulaiman, Ketua Editor Jakarta Post M Taufiqurrahman dan Penasihat Kanan Persatuan Para Pengiklan Malaysia, Mohammad Kadri Taib.Ia diadakan selama tiga bermula 27 hingga 29 Mei ini.Bertemakan 'Media Bebas, Tunjang Demokrasi', HAWANA 2023 akan dirasmikan Perdana Menteri Datuk Seri Anwar Ibrahim lewat hari ini.

(Ia diadakan selama tiga bermula 27 hingga 29 Mei ini)


Pelajar diingatkan tidak ikut dakyah, propaganda tidak tepat

PADANG TERAP, 28 Mei- Golongan pelajar dan mahasiswa diingatkan tidak terikut-ikut dengan dakyah dan propaganda tidak tepat yang boleh mengganggu-gugat perpaduan serta keharmonian masyarakat berbilang kaum di negara ini. Pengarah Ghazali Shafie Graduate School (GSEEP), Universiti Utara Malaysia (UUM) Dr Kamarul Azman Khamis berkata mereka perlu menjadi pelajar dan mahasiswa yang berminda kelas pertama dengan menyelidik terlebih dahulu kesahihan maklumat diterima terutama di media sosial sebelum dikongsi dan disebarkan. "Janganlah kita terlampau mengikut propaganda, dakyah dan sebagainya yang boleh menghancurkan perpaduan, keharmonian yang ada pada hari ini. "Siasat dahulu sesuatu perkara itu sebelum ia ditularkan, antaranya dengan berbincang dengan pakar-pakar ada, guru-guru, masyarakat, ibu bapa dan golongan profesional."Perkara seperti itu tidak membawa manfaat kepada kita semua," katanya kepada pemberita di sini. Beliau mengulas kenyataan Perdana Menteri, Datuk Seri Anwar Ibrahim yang mahu generasi muda yang bakal menjadi pewaris pimpinan negara mempunyai nilai dan idealisme untuk membawa perubahan kepada diri sendiri dan masyarakat. Beliau berkata idealisme itu dapat membantu anak muda mencari erti kebenaran dan keadilan sekali gus menolak sebarang bentuk kezaliman dan penindasan di negara ini.


Bot terbakar, LKIM akan bantu nelayan terjejas

BALIK PULAU, 28 Mei- Lembaga Kemajuan Ikan Malaysia (LKIM) akan meneliti semua jenis bentuk bantuan kepada nelayan yang terjejas ekoran tujuh bot terbakar di Jeti Sungai Burung di sini, awal pagi semalam.Pengerusinya, Muhammad Faiz Fadzil berkata pihaknya akan menyalurkan bantuan kepada nelayan terjejas akibat kebakaran tersebut.Katanya, empat bot hangus 100 peratus dalam insiden tersebut."Sebuah bangsal dan sebahagian tiga lagi bot turut terbakar."LKIM akan meneliti bantuan-bantuan yang boleh disalurkan kepada nelayan terlibat."Punca kejadian masih dalam siasatan," katanya kepada pemberita di sini.

(Sebuah bangsal dan sebahagian tiga lagi bot turut terbakar)


Pendakwah mesti ada kemahiran, ilmu

KANGAR, 28 Mei- Pendakwah Islam perlu melengkapkan diri dengan kemahiran dan ilmu dalam setiap aspek kehidupan agar boleh menjadi contoh terbaik dan dihormati masyarakat. Titah Pemangku Raja Perlis, Tuanku Syed Faizuddin Putra Jamalullail, sebagai umat Islam, masing-masing mempunyai tanggungjawab berkongsi keindahan Islam dalam masyarakat."Usaha berterusan perlu dilakukan bagi meningkatkan lagi kefahaman mengenai agama Islam kepada masyarakat."Akidah seorang muslim perlu dilindungi daripada sebarang anasir tidak baik yang boleh membawa kepada kesan negatif dan berusaha menguatkan lagi pegangan akidah terutamanya untuk diri sendiri."Masyarakat juga diseru melaksanakan tanggungjawab dengan penuh berdedikasi sebagai khalifah dan pendakwah untuk mengajak manusia ke jalan kebaikan," titah baginda di sini.


250 pendakwah terpilih sebagai Du'at Al-Falah

PUTRAJAYA, 27 Mei- Para Du’at Al Falah atau golongan pendakwah perlu bersedia dengan ilmu bagi mendepani pelbagai isu yang tular dalam masyarakat.Menteri di Jabatan Perdana Menteri Hal Ehwal Agama, Datuk Dr Na'im Mokhtar berkata, para Du’at Al Falah yang terdiri daripada golongan ilmuan, golongan profesional dan para agamawan perlu sentiasa mempunyai strategi kerana dugaan dalam mendidik masyarakat kini semakin mencabar."Maklumat berkaitan tentang ajaran-ajaran sesat, baru-baru ini pasal pasentran apa yang daripada Indonesia itu, kalau Du’at tidak ada maklumat yang sebenar berkaitan dengan ajaran-ajaran sesat, maka sukar untuk dia sampaikan kepada masyarakat. "Dia dapat maklumat daripada agensi, dia dapat maklumat daripada JAKIM kemudian sampaikan, dapat maklumat daripada fatwa berkaitan tentang kedudukan ajaran tersebut dan mereka ini akan berada dilapangan dan dia akan menjelaskan kepada masyarakat,"katanya.Beliau berkata demikian selepas merasmikan seminar pembimbing Malaysia Madani dan juga pelancaran Du’at Al Falah di Putrajaya.Menurut Datuk Dr Na'im, Du’at Al Falah ini juga berperanan untuk mendidik kefahaman masyarakat tentang teras pembinaan Malaysia Madani antaranya kemampanan, kesejahteraan dan juga ihsan.Seramai 250 orang pendakwah telah terpilih sebagai Du’at Al Falah yang bertindak sebagai pembentuk Du’at selaras dengan nilai wasatiah, hikmah, rahmah, matang dan cerdas.

(Menteri di Jabatan Perdana Menteri Hal Ehwal Agama, Datuk Dr Na'im Mokhtar)


Nahas dua kenderaan, tiga maut di Segamat

SEGAMAT, 27 Mei- Tiga maut manakala seorang lagi parah selepas terbabit kemalangan melibatkan dua kenderaan di Jalan Segamat, Kampung Kwongsai di sini kira-kira pukul 6.24 petang tadi.Ketua Balai Bomba dan Penyelamat Bandar Baru Segamat, Penolong Kanan Penguasa Bomba Mazuki Ismail berkata dua daripadanya ditemukan rentung.“Kereta jenis Mercedes-Benz terbakar selepas terbabit kemalangan dengan sebuah kereta Toyota Sienta.“Tiga maut dengan dua daripadanya rentung manakala seorang lagi parah."Mangsa yang rentung ditemukan di tempat duduk masing-masing akibat tersepit manakala seorang lagi sempat diselamatkan orang awam."Manakala kereta Toyota Sienta terbabas ke dalam gaung setinggi 15 kaki."Setakat ini, mangsa maut dikenali Hoo Kok Yong, 35 tahun, Wong Chee Choy, 62 tahun manakala pemandu Toyota Sienta dikenali Chong Jui Sat, 36 tahun."Mangsa cedera, Lee Lam Chai, 67 tahun."Operasi tamat pada pukul 8.45 malam tadi.Sementara itu, Ketua Polis Daerah Segamat, Superintenden Ahmad Zamry Marinsah mengesahkan kejadian itu.Katanya, siasatan sedang dibuat bagi mengenal pasti punca kemalangan.


Malaysia mampu bangkit semula sebagai 'Harimau Asia'

PUTRAJAYA, 27 Mei- Malaysia diyakini mampu kembali gah sebagai 'Harimau Asia' dekad ini.Menurut Timbalan Perdana Menteri, Datuk Seri Dr Ahmad Zahid Hamidi ia menerusi usaha bersepadu untuk meningkatkan produktiviti dan tenaga kerja mahir dari semasa ke semasa.Ke arah itu, semua majikan diseru memperbanyak program latihan dan kemahiran kepada seluruh tenaga kerja di Malaysia bagi meningkatkan kebolehpasaran dan kompetensi masing-masing.Secara tidak langsung, dapat memacu kelangsungan pertumbuhan ekonomi negara bagi tempoh jangka masa panjang. "Keterampilan atau kemahiran penting, ia bukan hanya untuk mengwujudkan produktiviti, daya pengeluaran, namun daya saing dalam kalangan peneraju industri amat penting kerana kita sebagai sebuah negara yang telah diletakkan dalam 'roadmap' yang cukup baik suatu ketika dahulu. "Ini bukan soal upah dan gaji tetapi apabila produktiviti meningkat, dari 'training' yang dilakukan, 'upskilling' ataupun 'reskilling', ertinya produktiviti akan bertambah dan ini akan menyebabkan pertumbuhan ekonomi sama ada dalam bentuk 'eksport' ataupun untuk 'domestic economy'...ia akan meningkat dan ini menguntungkan para majikan," katanya.

(Datuk Seri Dr Ahmad Zahid Hamidi/Foto Bernama)

Beliau berucap merasmikan majlis penutup Minggu Latihan Kebangsaan (NTW) 2023 di Pusat Konvensyen Antarabangsa Putrajaya (PICC), di sini hari ini.

Lepasan TVET, jamin keperluan sektor guna tenaga masa depanDalam perkembangan berkaitan, Ahmad Zahid yakin graduan sektor Pendidikan dan Latihan Teknikal dan Vokasional (TVET) dapat memenuhi serta menjamin keperluan sektor guna tenaga masa hadapan.Menerusi 1,291 institusi TVET, lebih 200,000 peserta yang dilibatkan dalam latihan dan kemahiran setiap tahun dijangka dapat memberi impak tinggi terhadap pertumbuhan sektor guna tenaga negara bagi tempoh jangka panjang.Beliau juga mahu pekerja mahir dan separa mahir diberi gaji lumayan, setimpal dengan kemahiran dan kepakaran masing-masing dalam bidang teknikal, kejuruteraan dan vokasional."Saya mahu pendekatan 'low cost', 'high impact'. Saya mahu graduan atau lepasan TVET bukan hanya sekadar diberikan gaji sama seperti lepasan SPM."Untuk menjadi sebuah negara yang maju, sebuah negara yang terus membangun, negara yang mempunyai produktiviti tinggi...saya pasti ini harus dilayani oleh para majikan."Kita faham pelaburannya tinggi, kita faham 'return of investment' diperlukan...untuk 'shareholders' dan juga para pelabur tetapi marilah kita bersama-sama agar pekerja diberikan upah yang setimpal dengan kemahiran dan latihan yang mereka perolehi agar majikan memperolehi keuntungan jangka panjang demi kepentingan mereka dan demi kepentingan para pemegang saham dan para pelabur yang akhirnya negara akan mendapat faedah," tambahnya.


909 kawasan Rukun Tetangga Selangor terima geran RM5.454 juta

(Melukis batik, antara aktiviti Minggu Perpaduan peringkat negeri Selangor)

SHAH ALAM, 27 Mei- Sebanyak 909 kawasan Rukun Tetangga di Selangor menerima Geran Rukun Tetangga sebanyak RM5.454 juta.Menurut Exco Perpaduan, Dr Siti Mariah Mahmud, geran itu merupakan geran pengurusan untuk digunakan bagi tujuan pengurusan dan aktiviti bertemakan perpaduan dalam kalangan komuniti di kawasan Rukun Tetangga."Saya ingatkan KRT, bukan itu sahaja sumber mereka asalkan di Selangor kita ada ADUN, Ahli Parlimen ahli Majlis, program kita perpaduan mesti jangan jangan bekerja sendiri."KRT di Selangor sangat baik dari segi gerak kerja mereka dan juga kerjasama dengan ADUN banyak program yang dianjurkan dan kita bersama dengan mereka,"kata Dr Siti Mariah.Jelas Siti Mariah, setiap kawasan Rukun Tetangga yang aktif menerima peruntukan sebanyak RM6,000 setahun.Beliau berkata demikian selepas merasmikan Sambutan Minggu Perpaduan peringkat negeri Selangor 2023 di Taman Tasik Shah Alam.Sempena sambutan ini, seramai 5,000 pengunjung menyertai pelbagai program seperti larian perpaduan, piknik perpaduan, persembahan kebudayaan, pameran agensi kerajaan dan jualan produk.Sambutan bertemakan 'Perpaduan dalam Kepelbagaian' ini akan diteruskan di Taman Tasik Cempaka, Bandar Baru Bangi esok.

(Exco Selangor, Dr Siti Mariah Mahmud)


Diperdaya sindiket 'phone scam', pesara rugi hampir RM1 juta

TELUK INTAN, 27 Mei- Seorang pesara kerugian hampir RM1 juta selepas terpedaya sindiket penipuan telefon yang menyamar sebagai pegawai Lembaga Hasil Dalam Negeri (LHDN) dan polis.Wanita berusia 74 tahun itu menerima panggilan telefon pada 9 Mei lalu di rumahnya.Mangsa dikatakan mempunyai tunggakan cukai syarikat, selain didakwa terlibat dengan kes penyeludupan dadah dan pengubahan wang haram. Ketua Polis Perak, Datuk Seri Mohd Yusri Hassan Basri berkata sejak itu, mangsa telah memasukkan wang berjumlah RM845,450 secara berperingkat ke dalam 14 akaun bank.

(Ketua Polis Perak, Datuk Seri Mohd Yusri Hassan Basri)

Selain itu, suspek juga memberi tempoh sebulan kepada mangsa untuk menjual rumah bagi tujuan semakan.Mangsa menyedari ditipu selepas meminta rakannya untuk mencari ejen bagi penjualan rumah.Kes disiasat mengikut Seksyen 420 Kanun Keseksaan.


Projek LCS tetap diteruskan- PM

KUALA LUMPUR, 27 Mei- Projek Perolehan Kapal Second Generation Patrol Vessel, SGPV berkeupayaan Littoral Combat Ship, LCS bagi Tentera Laut Diraja Malaysia tetap diteruskan.Jelas Perdana Menteri, Datuk Seri Anwar Ibrahim, sejumlah RM6 bilion telah dibelanjakan untuk projek tersebut.Kerajaan katanya tidak mempunyai pilihan selain mengambil alih syarikat yang bertanggungjawab terhadap projek tersebut iaitu Boustead Naval Shipyard Sdn Bhd (BNS), supaya projek berkenaan dapat diselesaikan."Kerana ada projek-projek yang sedang berjalan dan mesti diteruskan termasuk LCS. Projek itu sudah menelan belanja RM6 bilion, jadi kita tidak boleh tutup, kita kena ambil alih untuk menyelesaikan projek itu,"katanya.Beliau berkata demikian selepas menyempurnakan pelancaran Pesta Buku Antarabangsa Kuala Lumpur ke-40 di Pusat Dagangan Dunia.Terdahulu, Kementerian Kewangan telah menubuhkan syarikat bertujuan khas (SPV) bagi mengambil alih syarikat yang bertanggungjawab terhadap projek LCS iaitu BNS, sebagai anak syarikat kepada MOF. Bagaimanapun Perdana Menteri berkata kerajaan akan mengeluarkan kenyataan lengkap berhubung pengambilalihan syarikat itu.Sebelum ini pembinaan kapal LCS terpalit kontroversi apabila Jawatankuasa Kira-Kira Wang Negara (PAC) mendedahkan tiada seunit pun telah disiapkan walaupun kerajaan telah membelanjakan RM6.083 bilion menerusi BNS.

(Perdana Menteri berucap ketika pelancaran Pesta Buku Antarabangsa Kuala Lumpur ke-40 di Pusat Dagangan Dunia / BERNAMA)


Program Syarahan Parlimen dijadikan acara bulanan

(Yang Dipertua Dewan Rakyat Datuk Johari Abdul)

KUALA LUMPUR, 27 Mei- Masyarakat yang berbudi bahasa dan mengamalkan nilai-nilai murni dalam kehidupan seharian dapat melahirkan bangsa Malaysia yang budiman, demi melestarikan kehidupan bertamadun tinggi.Malah, kemajuan yang dikecapi negara perlu mengikut acuan sendiri dengan mengamalkan nilai-nilai budi sebagai keutamaan.Selain menjadi kunci ke arah memelihara keharmonian masyarakat di negara ini, ia juga selari dengan Konsep Madani yang digagaskan Perdana Menteri Datuk Seri Anwar Ibrahim; yang menekankan pembentukan rakyat bertamadun, bebas memberi pandangan dan memupuk perpaduan.Menurut Yang Dipertua Dewan Rakyat Datuk Johari Abdul, dalam agenda pembangunan negara, semua pihak harus ada kesedaran untuk memberikan nafas yang sinergistik kerana ia adalah ikhtiar konsep MADANI dalam memetakan strategi pentadbiran negara secara berkesan."Konsep madani sebagai ikhtiar untuk memetakan strategi pentadbiran negara secara berkesan, dengan memberi penekanan kepada pemerkasaan ekonomi dan budaya, yang berteraskan nilai, etika atau akhlak. "Agenda pembangunan negara harus menanggapi soal keyakinan dan kemanusiaan, harus ada kesedaran daripada semua pihak bukan sahaja di peringkat agensi kerajaan, malah pihak swasta juga harus memberi nafas yang sinergistik kepada keampuhan leluhur bangsa daripada semua kaum dan agama di negara ini,"kata Datuk Johari ketika berucap merasmikan Program Siri Syarahan Parlimen 2.0 Tahun 2023 dengan tema “Budi Membentuk Tamadun Dalam Konteks Masyarakat Madani”.Program pimpinan Yang diPertua Dewan Negara, Senator Tan Sri Dr Rais Yatim yang bertindak selaku moderator; dibarisi dua panel iaitu Ahli Dewan Rakyat Kawasan Subang,Wong Chen serta Felo Kuwait dalam Pengajian Islam di Pusat Pengajian Islam dan Pensyarah Pusat Pengajian Islam, Fakulti Teologi, Universiti Oxford; Datuk Dr Muhammad Afifi Al-Akiti.Penganjuran Program Syarahan Parlimen yang kini memasuki siri kedua akan diteruskan sebagai acara bulanan bagi membolehkan masyarakat memberikan pandangan berhubung cara tadbir urus negara yang baik.Datuk Johari Abdul berkata ini penting kerana Parlimen bukan sahaja institusi yang menguruskan hal perundangan negara, tetapi juga berperanan dalam membentuk kepimpinan yang berwibawa untuk masa depan.

(Program Syarahan Parlimen menampilkan Senator Tan Sri Dr Rais Yatim yang bertindak selaku moderator)


HAWANA 2023: PM bakal buat beberapa pengumuman penting

KUALA LUMPUR, 27 Mei- Beberapa pengumumuan penting berkaitan hala tuju industri media bakal diumumkan Perdana Menteri, Datuk Seri Anwar Ibrahim, esok.Menteri Komunikasi dan Digital, Fahmi Fadzil berkata ia bersempena Sambutan Hari Wartawan Nasional (HAWANA) 2023 yang berlangsung di Ipoh, Perak. "Selama ini kita banyak membincangkan tentang hala tuju industri media, sebagai contoh yang berhadapan dengan pelbagai isu, sama juga dengan negara lain."Industri media di Malaysia menghadapi tekanan dari segi ekonomi, banyak media kalau dahulu mereka menerbitkan akhbar secara fizikal tetapi ramai yang telah 'adjust' masuk ke online akan ada kesan dari segi ekonomi. Jadi ia kemudian memberi kesan kepada kebajikan wartawan," katanya.

(Fahmi Fadzil ketika berucap melancarkan logo dan tema Hari Kebangsaan dan Hari Malaysia 2023 hari ini/Foto Bernama)

Beliau bercakap dalam sidang media selepas melancarkan Logo, Tema Hari Kebangsaan dan Hari Malaysia 2023, di sini hari ini.Tambahnya, KKD juga sedang meneliti hala tuju dan perkembangan Rang Undang-undang Majlis Media Malaysia melibatkan kebajikan industri media.


HPUniSZA turut beri manfaat kepada pesakit IJN di Pantai Timur

(Timbalan Ketua Pegawai Eksekutif IJN, Datuk Akmal Arief Mohamed Fauzi)

KUALA NERUS, 27 Mei- Hospital Universiti Sultan Zainal Abidin (HPUniSZA) yang dijadualkan untuk memulakan operasi sepenuhnya pada penghujung tahun ini bakal memberi kemudahan bagi pesakit-pesakit Institut Jantung Negara(IJN) khususnya bagi mereka yang berada di negeri-negeri Pantai Timur.Jalinan kerjasama yang memberi tambah nilai terbaik ini secara tidak langsung mengurangkan kebergantungan operasi IJN di ibu kota yang kadang kala memberi kekangan faktor jarak dan masa khususnya melibatkan pesakit-pesakit yang mempunyai temu janji berkala.Antara fokus perkhidmatan yang ditawarkan adalah pembedahan atau rawatan jantung, kardiologi, ortopedik oftalmologi dan psikiatri bagi pesakit dewasa dan kanak-kanak.Menambah menarik, HPUnisZA yang berkapasiti 200 katil pesakit ini dan mempunyai 12 dewan bedah juga akan berkonsepkan kod amalan patuhi syariah bagi memberi keselesaan buat pesakit-pesakit khususnya yang melibatkan pesakit-pesakit wanita dan mana-mana pihak yang memerlukan perkhidmatan ini."Kami yakin bahawa perhubungan yang simbiotik ini akan memberikan lebih banyak manfaat bukan hanya kepada masyarakat di Terengganu malah masyarakat di pantai timur dan akhirnya ia membantu pada usaha kerajaan untuk desentralisasi,"kata Pengarah HPUniSZA, Prof Datuk Dr Ahmad Zubaidi Abdul Latif."Dari segi perkhidmatan itu kita sentiasa meningkatkan mutu perkhidmatan ataupun klinikal, termasuk waktu menunggu atau pun waktu mendapatkan temu janji atau waktu mendapatkan prosedur,"kata Timbalan Ketua Pegawai Eksekutif IJN, Datuk Akmal Arief Mohamed Fauzi.Beliau ditemui pemberita selepas program berbasikal yang dianjurkan bersama oleh kedua-dua penyedia perkhimatan kesihatan itu yang berlangsung di HPUniSZA .

(Pengarah HPUniSZA, Prof Datuk Dr Ahmad Zubaidi Abdul Latif)


Tunjuk isyarat lucah, warga Rohingya ditahan

KULAI, 27 Mei- Polis menahan seorang lelaki warga Rohingya di Kulai Besar pagi tadi kerana mengganggu ketenteraman awam dengan menunjukkan isyarat lucah kepada penduduk tempatan pada 23 Mei lalu.Insiden tersebut tular di media sosial semalam menerusi video berdurasi 19 saat.Ketua Polis Daerah Kulai, Superintenden Tok Beng Yeow memaklumkan suspek berumur 23 tahun bertindak demikian selepas berang ditegur penduduk kerana meletakkan longgokan besi buruk di atas jalan raya."Semakan mendapati suspek berstatus Pendatang Asing Tanpa Izin (PATI)."Suspek mengaku terlibat dalam insiden tersebut selepas disoal siasat dan akan direman esok untuk siasatan lanjut."Kes disiasat mengikut Seksyen 14 Akta Kesalahan Kecil 1955 dan Seksyen enam (1)(C) Akta Imigresen 1959/63," katanya menerusi kenyataan.


Awang Askandar, pegawai contoh, komited dalam tugas

(Jenazah Awang Askandar disembahyangkan di Masjid Jamek As Salam, Kampung Benon Papar)

KOTA KINABALU, 27 Mei- Jenazah pendaki Everest, Leftenan Kolonel Awang Askandar Ampuan Yaacub selamat disemadikan pukul 5.20 petang tadi.Sejurus tiba di kargo MAS Lapangan Terbang Antarabangsa Kota Kinabalu, pukul 2.20 petang, jenazah dibawa pulang ke kampung halamannya di Kampung Benoni, Papar untuk penghormatan terakhir oleh keluarga terdekat serta pengurusan tertinggi APM.Jenazah kemudian disembahyangkan di Masjid Jamek As Salam, Kampung Benon.Jenazah Allahyarham Awang Askandar yang juga Pengarah Angkatan Pertahanan Awam (APM) Kedah itu disemadikan bersebelahan dengan pusara ibunya, Dg Fatimah Ag Ampuan Jair.Ucapan takziah dan doa agar keluarga Allahyarham Leftenan Kolonel Awang Askandar terus tabah, menghadap ujian daripada Allah disampaikan Timbalan Menteri Luar Negeri, Datuk Mohamad Alamin.Mohamad turut mengucapkan terima kasih kepada Pejabat Kedutaan Besar di Kathmandu semua pihak yang terlibat membantu dan mengurus untuk membawa pulang jenazah Allahyarham yang telah meninggal pada 20 Mei dan mengambil masa lima hari untuk dibawa turun daripada Gunung Everest.Beliau turut menzahirkan terima kasih kepada kerajaan negeri yang turut membantu memudahkan urusan Allahyarham."Bagi pihak Kementerian Luar Negeri dan juga Wisma Putra, saya ingin mengambil kesempatan untuk merakamkan ribuan terima kasih yang tidak terhingga kepada semua pihak yang memberi sumbangan sama ada secara tidak langsung atau tidak,"katanya.Tambahnya, segala proses adalah amat lancar dan beliau berpuas hati sepanjang operasi membawa turun jenazah Allahyarham.Turut kelihatan bersama-sama menanti jenazah Allahyarham tiba petang tadi, abang Allahyarham , pemimpin setempat serta Menteri di Jabatan Perdana Menteri Hal Ehwal Sabah, Sarawak dan Tugas-Tugas Khas, Datuk Armizan Ali.Sementara itu, urusan berhubung kelayakan perjawatan dalam sektor kerajaan, pengurusan insuran serta bantuan kepada keluarga jenazah Pendaki Everest, Allahyarham Leftenan Kolonel Awang Askandar Ampuan Yaacub dalam perhatian pihak kerajaan.Datuk Armizan Ali berkata, menjadi keutamaan pihak kerajaan untuk membantu keluarga Allahyarham dalam pengurusan keluarga sama ada dalam jangka pendek dan jangka panjang, terutama pendidikan anak-anak Allahyarham."Kita amat prihatin dengan kebajikan keluarga Allahyarham, isteri dan anak-anak dan arwah ini mempamerkan satu semangat, komitmen dan iltizam yang cukup tinggi bukan hanya sekadar sebagai penjawat awam tetapi merupakan contoh kakitangan pegawai APM yang begitu komited, ini merupakan misi ke-4 beliau dalam ekspedisi Everest bermula pada tahun 2019,"kata Datuk Armizan.Tambahnya, penglibatan Allahyarham dalam empat siri Gunung Everest juga mempamerkan semangat ‘Malaysia Boleh’ yang melambangkan satu semangat kental daripada seorang penjawat awam.Jelasnya lagi, misi pasukan Allahyarham tahun ini turut mendapat sokongan dan sempat bertemu dengan Perdana Menteri, Datuk Seri Anwar Ibrahim di Bangunan Parlimen sebelum memulakan misi mereka yang terdahulu telah dilancarkan Menteri Sukan Malaysia, Hannah Yeoh.


Karnival Kita Madani perkukuh hubungan baik kerajaan, penduduk

NIBONG TEBAL, 27 Mei- Mengukuhkan hubungan baik antara kerajaan dan penduduk setempat antara objektif pelaksanaan program Karnival Kita Madani peringkat Seberang Perai Selatan di Sungai Duri, di sini.Ia melibatkan 39 jabatan dan agensi kerajaan yang memberikan perkhidmatan kepada penduduk setempat.Pengarah Jabatan Penerangan Pulau Pinang, Sabri Said berkata program tersebut dapat mengumpul dan merapatkan silaturahim antara masyarakat."Disamping memberikan perkhidmatan kepada rakyat, kami juga berusaha mengukuhkan hubungan baik antara masyarakat di kawasan sekitar. Kita juga mahu mewujudkan satu hubungan antara pihak kerajaan dan penduduk setempat," katanya kepada pemberita di sini.Program tersebut dilihat mampu membantu golongan yang kurang berkemampuan untuk mendapatkan perkhidmatan kerajaan dengan lebih baik.

(Ia melibatkan 39 jabatan dan agensi kerajaan yang memberikan perkhidmatan kepada penduduk setempat)


KPM bincang kenaikan gaji guru mengikut kelayakan akademik

NIBONG TEBAL, 27 Mei- Kementerian Pendidikan Malaysia (KPM) sedang berbincang berkenaan saranan menaikkan gaji guru yang memiliki kelayakan akademik yang lebih tinggi.Menterinya, Fadhlina Sidek berkata pihaknya memandang serius perkara itu dan ia mestilah selari daripada segi integriti kualiti serta perkhidmatan perguruan."Ia sebagai bentuk pengiktirafan kepada guru-guru. KPM mengambil pandangan itu secara serius dan saranan berkaitan kenaikan gaji penjawat awam seperti mana diumum perdana menteri. Ia akan jadi tumpuan awal sebaik saja ekonomi negara pulih. Perkara itu juga tidak lari daripada hasrat KPM yang melihat perkara sama," katanya kepada pemberita di sini.Sementara itu, Fadhlina berkata KPM sentiasa memberi galakan dan tiada sebarang halangan untuk guru menyambung pelajaran ke peringkat lebih tinggi kerana integriti perguruan serta kualiti guru juga meningkat dari semasa ke semasa.


Rombakan Kabinet prerogatif Perdana Menteri

PUTRAJAYA, 27 Mei- Sebarang rombakan Kabinet adalah hak mutlak dan bergantung pada budi bicara Perdana Menteri.Ini ditegaskan Timbalan Perdana Menteri, Datuk Seri Dr Ahmad Zahid Hamidi."Kita tunggu kalau benar perkara itu berlaku. Lazimnya, tidak ada seorang Perdana Menteri pun berbincang dalam Kabinet untuk melakukan rombakan," katanya.

(Timbalan Perdana Menteri, Datuk Seri Dr Ahmad Zahid Hamid)

Beliau ditemui pemberita selepas melancarkan Minggu Latihan Kebangsaan (NTW) 2023 di Pusat Konvensyen Antarabangsa Putrajaya (PICC), di sini hari ini.Ahmad Zahid diminta mengulas spekulasi bahawa Perdana Menteri, Datuk Seri Anwar Ibrahim akan merombak barisan Jemaah Menteri selepas Pilihan Raya Negeri.Mengenai prestasi keseluruhan anggota kabinet beliau berpandangan, semua anggota Jemaah Menteri dan Timbalan Menteri dalam Kerajaan Perpaduan menunjukkan prestasi memuaskan setakat ini.


Kesihatan mental, sokongan masyarakat penting

PUTRAJAYA, 27 Mei- Institusi masjid perlu dijadikan markas kumpulan sokongan bagi membantu komuniti yang menghadapi masalah tekanan pasca pandemik terutamanya berkaitan kesihatan mental.Menurut Pengarah Pusat Belia Antarabangsa, Dr Mohamed Maliki Mohamed Rapiee, masyarakat kini lebih bersifat individualistik akibat kesan pandemik yang memaksa mereka bergantung kepada platfom digital sepenuhnya bagi memenuhi keperluan harian sama ada bekerja mahupun belajar."Aspek kesihatan mental sudah menjadi ancaman kepada semua orang. Dalam hal ini saya ingin sarankan supaya jadikan institusi masyarakat seperti masjid, persatuan-persatuan sebagai satu platfom menjadi kumpulan sokongan kepada kita. Sokongan masyarakat penting dalam membantu mereka yang terjejas," katanya kepada pemberita selepas menyampaikan perkongsian pada 'Seminar Madani Keibubapaan Di dalam Era Digital’ di sini.Tambahnya, kawalan penggunaan secara berhemah peranti komunikasi merupakan antara tindakan awal yang boleh dilakukan ibu bapa terhadap anak-anak. Pendedahan terlalu lama terhadap peranti ini dikhuatiri mempengaruhi pemikiran serta tingkah laku yang tidak bermoral.


MYBHA sokong Pulau Pinang laksana pengawalseliaan STRA

KUALA LUMPUR, 27 Mei- Persatuan Hotel Bajet & Bisnes Malaysia (MYBHA) menyokong penuh insiatif kerajaan Pulau Pinang dalam mengawal selia Penginapan Jangka Masa Pendek (STRA).Ia akan membantu memulihkan industri perhotelan dan pelancongan di negeri itu, di samping meningkatkan pendapatan bercukai kerajaan dan fi hotel yang telah diperkenalkan kerajaan negeri.Menerusi kenyataan MYBHA, STRA merupakan satu perniagaan yang tidak mempunyai undang-undang mahupun peraturan mengawal selia perniagaan tersebut. Justeru, inisiatif yang diambil kerajaan negeri memberi gambaran bahawa industri pelancongan dan perhotelan di Pulau Pinang dilindungi.Pendapatan dan keuntungan yang wajar akan membantu para pengusaha hotel dalam memberikan perkhidmatan perhotelan dan pelancongan terbaik.


Telegram tidak beri kerjasama

KUALA LUMPUR, 27 Mei- Kementerian Komunikasi dan Digital (KKD) menerusi Suruhanjaya Komunikasi dan Multimedia (SKMM) telah bertemu hampir kesemua penyedia platform perkhidmatan media sosial.Menteri KKD, Fahmi Fadzil berkata ia bagi membincangkan pelbagai isu termasuk penyalahgunaan platform itu."Pertemuan yang terkini diadakan bersama pihak META yang menguruskan Facebook, WhatsApp dan Instagram sebagai contoh...kebanyakkan daripada platform ini memberikan kerjasama."Kita hadapi masalah dengan pihak Telegram, walaupun dijemput untuk bertemu, mereka hingga ke hari ini enggan memberi kerjasama," katanya.

(Fahmi pada sidang media di Kuala Lumpur hari ini)

Beliau berkata demikian pada sidang media selepas Pelancaran Logo Tema Hari Kebangsaan dan Hari Malaysia 2023, di sini hari ini.SKMM teliti tindakan terhadap TelegramSehubungan itu, SKMM akan meneliti tindakan yang wajar dikenakan terhadap pihak Telegram atas keengganannya berkerjasama."Maka saya telah minta pihak SKMM untuk meneliti apakah tindakan yang wajar perlu diambil kerana aduan yang kita terima ini banyak dan kita tidak lihat ada kesungguhan pihak Telegram untuk memberi kerjasama."Sebenarnya yang agak merisaukan adalah Telegram," tambahnya.


MYFutureJobs: 6,995 individu di Negeri Sembilan dapat kerja

KUALA PILAH, 27 Mei- Seramai 6,995 individu di Negeri Sembilan telah berjaya mendapat pekerjaan menerusi Karnival Kerjaya MYFutureJobs Pertubuhan Keselamatan Sosial (PERKESO) pada tahun lalu.Menteri Besar Negeri Sembilan, Datuk Seri Aminuddin Harun berkata berdasarkan statistik MYFutureJobs, terdapat 8,103 kekosongan jawatan di Negeri Sembilan setakat April 2023."PERKESO juga telah menubuhkan beberapa pusat satelit  MYFutureJobs di negeri ini iaitu Pusat Komuniti Desa (PKD) Jijan, PKD Jimah Baru dan PKD Serting Ilir yang berfungsi sebagai 'one-stop centre' bagi carian pekerjaan menerusi portal MYFutureJobs," katanya kepada pemberita di sini.Dalam pada itu, seramai 8,129 orang suri rumah di Negeri Sembilan telah mencarum dengan Skim Keselamatan Sosial Suri Rumah (SKSSR) sejak 1 Disember 2022.SKSSR bertujuan menyediakan perlindungan keselamatan sosial kepada golongan suri rumah daripada bencana domestik dan keilatan semasa menguruskan rumah tangga.

(Dalam pada itu, seramai 8,129 orang suri rumah di Negeri Sembilan telah mencarum dengan Skim Keselamatan Sosial Suri  Rumah (SKSSR) sejak 1 Disember 2022)


Keganasan rumah tangga dominasi kes kendalian OSCC

PUTRAJAYA, 27 Mei- Jumlah kes yang dikenalikan oleh Pusat Khidmat Krisis Sehenti (OSCC) di Hospital Putrajaya meningkat 10.6 peratus kepada 300 kes tahun lepas, berbanding 268 pada tahun sebelumnya.Kebanyakannya, kes keganasan rumah tangga.Menteri Kesihatan, Dr Zaliha Mustafa berkata OSCC memainkan peranan signifikan dalam menangani isu berkaitan keganasan rumah tangga, penderaan kanak-kanak serta masalah seksual dalam kalangan remaja.Perkhidmatan itu yang disediakan bawah Jabatan Kecemasan dan Trauma, berupaya membantu dan merawat mangsa yang terbabit."Kita 24/7, jadi mereka boleh datang dan ada doktor yang akan bantu...kemudian mereka itu akan dirujuk kepada OSCC. "Jadi kita akan panggil semua stakeholders termasuk PDRM, YKN dan sebagainya, sokongan sosial untuk menguruskan kes tersebut," katanya.

Dr Zaliha ditemui media selepas Majlis Pelancaran Larian Ria OSCC 2023, di sini hari ini.


1,160 jemaah Malaysia selamat sampai ke Mekah

MEKAH, 27 Mei- Seramai 1,160 jemaah haji daripada empat penerbangan pertama, Ahad lalu selamat tiba di Mekah, semalam.Semua jemaah diagihkan mengikut maktab masing-masing di Abraj Janadriah dan Land Premium.Ketua Rombongan Haji Malaysia, Datuk Seri Syed Saleh Syed Abdul Rahman memaklumkan, semua program yang dijadualkan akan bermula sebaik sahaja jemaah tiba di Mekah termasuk mengerjakan ibadah umrah.Manakala perkhidmatan TH yang lain seperti kesihatan, peronda dan kaunseling bersedia bagi membantu para jemaah. Para jemaah juga dinasihat supaya mengurangkan aktiviti luar pada waktu siang, bagi mengelak impak cuaca panas ketika ini selain bergerak secara berkumpulan."Sedia maklum bahawa dalam suasana yang belum ramai jemaah haji ialah pada waktu malam dan awal pagi. Jadi elok para jemaah haji kita bergerak secara kumpulan terutama sekali dengan rakan-rakan sebilik," katanya.Beliau sebelum itu bersama petugas TH menyambut ketibaan 284 jemaah haji dari Madinah di Abraj Janadriah.Para jemaah kemudian dibenarkan berehat seketika di bilik penginapan sebelum bersiap untuk menunaikan umrah kali pertama.Bermula pukul 9.00 malam semalam waktu Mekah sehingga awal pagi, semua 1,160 jemaah membabitkan empat zon dibawa menunaikan umrah kali pertama.Setiap zon dibantu tiga Pembimbing Ibadat Haji Tanah Suci (PIHTAS) selain peronda yang akan memantau pergerakan jemaah agar tidak tersesat.Lapan peronda bertugas disekitar kawasan Masjidil Haram bagi tujuan berkenaan.

(Jemaah haji Malaysia tiba di Mekah)


'Malaysia Madani Tekad Perpaduan Penuhi Harapan', tema Hari Kebangsaan dan Hari Malaysia

KUALA LUMPUR, 27 Mei- Menteri Komunikasi dan Digital Fahmi Fadzil mengumumkan tema Hari Kebangsaan dan Hari Malaysia 2023 hari ini, sekali gus melancarkan logo Hari Kebangsaan dan Hari Malaysia 2023.Ia bertemakan 'Malaysia MADANI Tekad Perpaduan Penuhi Harapan'.Tema tersebut dipilih menerusi kerjasama panel pemikir yang terdiri daripada 16 orang pakar pelbagai bidang."Pelancaran logo ini bermaksud ia adalah permulaan kepada usaha kita bukan hanya untuk memperkenalkan logo serta tema Sambutan Hari Kebangsaan tetapi juga akan menjurus ke arah apa yang saya sebutkan tadi pada 15 Julai nanti, permulaan kepada sambutan bulan kebangsaan ke dalam komuniti," katanya di sini.Bagi pemilihan logo Malaysia MADANI, ia berteraskan reka bentuk logo yang unik dan simbolik dengan 'tangan yang sedang diangkat, untuk melafazkan ikrar Rukun Negara'.Bagaimanapun, rakyat juga diseru untuk mengibarkan Jalur Gemilang bagi menyemarakkan lagi semangat patriotik.


Hina institusi beraja, lelaki 27 tahun ditahan

KUALA LUMPUR, 27 Mei- Seorang lelaki berusia 27 tahun berjaya diberkas Polis Diraja Malaysia (PDRM) kerana disyaki membuat hantaran di akaun media sosialnya berbaur penghinaan terhadap institusi beraja, selain bersifat provokasi perkauman.Turut dirampas, sebuah telefon bimbit dan dua kad sim yang digunakan suspek.Siasatan dijalankan dibawah seksyen 4(1) akta hasutan 1948 kerana mendatangkan kebencian terhadap mana-mana raja atau kerajaan, dan seksyen 233 akta komunikasi dan multimedia 1998 laitu penggunaan tidak wajar kemudahan rangkaian atau perkhidmatan rangkaian.Bagaimanapun, orang ramai diminta menjadi pengguna media sosial yang berhemah dan tidak menyalahgunakan platform itu sehingga menggugat keharmonian negara serta ketenteraman dan keselamatan awam.


Jenazah Awang Askandar, tiba di Malaysia

SEPANG, 27 Mei- Jenazah Pendaki Everest, Leftenan Kolonel Awang Askandar Ampuan Yaacub tiba di Kompleks Kargo Lapangan Terbang Antarabangsa Kuala Lumpur 7.30 pagi tadi.Bacaan Yassin dan Tahlil turut diadakan sejurus jenazah tiba dan disusuli sesi penghormatan terakhir buat Allahyarham.Pengurusan membawa balik jenazah Allahyarham telah diselaraskan dengan lancar oleh pihak Kedutaan Malaysia di Nepal.Jenazah Pengarah Angkatan Pertahanan Awam (APM) itu dijadual dibawa balik ke Kota Kinabalu dengan menaiki Pesawat MH2646 sebelum dijangka tiba di Lapangan Terbang Antarabangsa Kota Kinabalu pada pukul 2.15 petang.Atas permintaan ahli keluarga, jenazah akan dibawa ke kediaman mereka di Kampung Benoni, Papar dan kemudiannya akan disolatkan di Masjid Jamek As-Salam Benoni.Jenazah akan dikebumikan di Tanah Perkuburan Islam, Kg. Benoni mengikut upacara istiadat penghormatan APM.

(Jenazah Leftenan Kolonel Awang Askandar Ampuan Yaacub tiba di Kompleks Kargo KLIA/Foto BERNAMA)


Sambutan Hawana 2023 iktiraf peranan media

IPOH, 27 Mei- Sambutan Hari Wartawan Nasional (HAWANA) 2023 bagi mengiktiraf peranan pengamal media di Malaysia, membuka tirainya hari ini, kali ini di Ipoh.Bertemakan “Media Bebas, Tunjang Demokrasi”, sambutan yang diadakan hingga 29 Mei itu dimulakan dengan pertandingan mencari harta karun “Media Hunt HAWANA” dari Kuala Lumpur ke Ipoh yang disertai oleh kira-kira 150 peserta.Hampir 40 kenderaan bergerak dari Ibu Pejabat Pertubuhan Berita Nasional Malaysia (Bernama) di ibu negara yang dilepaskan oleh Timbalan Menteri Komunikasi dan Digital Teo Ni Ching kira-kira 8 pagi tadi.Konvoi itu dijangka tiba di Mydin Mall Meru pada 3 petang ini, tempat berlangsungnya Karnival Mini HAWANA yang turut menawarkan pelbagai acara menarik kepada pengunjung, juga bermula hari ini.Karnival yang akan bermula pada 10 pagi hingga 6 petang itu dimeriahkan dengan aktiviti seperti slot interaksi bersama personaliti Bernama, sesi pocket talk “sayadigital” serta sesi temu mesra bersama artis dan selebriti tempatan, selain pertandingan mewarna dan cabutan bertuah yang menawarkan pelbagai hadiah menarik.Acara itu turut disertai agensi termasuk Perbadanan Ekonomi Digital Malaysia (MDEC), RTM, CyberSecurity Malaysia, Persekutuan Persatuan-Persatuan Wartawan Sarawak (Media Sarawak), Jabatan Penerangan (JaPen), Tourism Perak, Tourism Selama dan Suruhanjaya Komunikasi dan Multimedia Malaysia (MCMC).Pada pukul 1 tengah hari ini, akan berlangsungnya kejohanan boling di Ipoh Bowl, Aeon Kinta City melibatkan dua kategori iaitu berpasukan yang disertai kira-kira 100 pengamal media mewakili 18 pasukan dengan sembilan daripadanya ialah media dari Perak, manakala empat lagi pemain akan berentap dalam kategori pegawai kanan. Tarikh 29 Mei diwartakan sebagai Hari Wartawan Nasional dan ia dipilih sempena penerbitan edisi pertama akhbar Utusan Melayu pada 29 Mei 1939.Kali pertama HAWANA diadakan adalah pada 11 April 2018 di Pusat Pameran dan Konvensyen Matrade Kuala Lumpur, namun terhenti selama dua tahun akibat pandemik COVID-19 sebelum dianjurkan kembali di Melaka tahun lepas.- BERNAMA